Boleh tamatkan PKP tapi ketatkan SOP, tiada rentas negeri

KUALA LUMPUR, 18 Jamadilakhir 1442H, Ahad – “PKP tetapi macam tak PKP”. Itulah persepsi dan tanggapan rata-rata masyarakat dengan Perintah Kawalan Pergerakan (PKP) yang sedang dilaksanakan di seluruh negara, kecuali Sarawak.

Isu itu timbul apabila ‘PKP 2.0’ dikatakan tidak begitu berjaya melandaikan kes penularan COVID-19 yang mencecah empat angka setiap hari dengan penguatkuasaannya dilihat amat longgar, dan kerana itu ada rasa bimbang jika PKP kali ini ditamatkan, situasi jangkitan COVID-19 dalam negara akan menjadi lebih teruk.

Bagi Presiden Persatuan Pakar Perubatan Kesihatan Awam Malaysia Datuk Dr Zainal Ariffin Omar, apa yang lebih penting adalah prosedur operasi standard (SOP) diketatkan agar penularan pandemik itu tidak menjadi lebih parah dan matlamat untuk menurunkan angka kes semaksimum yang mungkin akan dapat dicapai.

“Orang jadi marah sekarang ini kerana walaupun PKP, tetapi SOP tidak tentu hala, seperti tiada PKP. Sebenarnya kalau tiada PKP tidak apa tetapi SOP dan pematuhannya adalah yang paling penting bagi melandaikan lengkung penularan,” katanya kepada Bernama.

Pada 25 Januari lepas, Ketua Pengarah Kesihatan Tan Sri Dr Noor Hisham Abdullah berkata PKP yang dijadual berakhir pada 4 Feb ini, tidak akan dilanjutkan bagi mengelak kesan negatif terhadap ekonomi negara, susulan pelaksanaannya.

Namun keesokannya, Menteri Kanan (Kluster Keselamatan) Datuk Seri Ismail Sabri Yaakob berkata ia hanyalah bayangan yang dibuat oleh Dr Noor Hisham, dan keputusan sama ada pelaksanaan PKP lebih ketat atau kembali kepada PKP Bersyarat (PKPB), bergantung kepada keputusan mesyuarat bersama Majlis Keselamatan Negara (MKN).

Dr Zainal Ariffin berkata jika PKP ditamatkan dan PKPB diperkenalkan kembali, perlunya larangan menjalankan perjumpaan sosial beramai-ramai atau apa jua perhimpunan yang melibatkan ramai orang, selain larangan rentas negeri.

“Mana-mana majlis tertutup khususnya seperti makan-makan, kenduri-kendara, sambutan hari jadi yang melibatkan ramai orang tidak seharusnya dibenarkan. Buat seperti negara lain contohnya di Singapura, hanya lima orang sahaja maksimum boleh berkumpul untuk majlis sosial.

“Selain itu, jadikan pemakaian pelitup muka sebagai mandatori iaitu apabila keluar rumah sahaja automatik pakai atau dikenakan tindakan. Penjarakan fizikal juga perlu diutamakan, kalau nampak ramai berkerumun di kedai atau pejabat, ambil tindakan,” katanya.

Sementara itu, Dr Zainal Ariffin berkata kerajaan perlu bertindak lebih tegas terhadap industri perkilangan dengan menutup kilang terbabit apabila terdapat laporan bahawa pekerja mereka positif COVID-19.

“Kilang mencatatkan kes yang sangat tinggi, jadi kerajaan perlu lebih bertegas…kalau dahulu bila kes ribu-ribu baru diarahkan tutup, tetapi sekarang ini jika kilang catatkan satu atau dua kes sahaja ia perlu diarahkan tutup sampailah keadaan bertambah baik,” katanya.

Beliau berkata kerajaan juga sepatutnya menyediakan dan menunjukkan kepada rakyat segala strategi mereka untuk melawan COVID-19, sepertimana Presiden Amerika Syarikat Joe Biden mengeluarkan 200 muka surat strategi untuk memerangi COVID-19 pada hari pertama menjadi presiden.

Dr Zainal Ariffin berkata kerajaan juga boleh melaksanakan PKP bersasar dengan ‘menutup’ negeri-negeri yang mencatatkan kes yang tinggi seperti Kuala Lumpur, Selangor dan Johor.

Beliau turut mengingatkan meskipun PKP ditamatkan dan diganti dengan kaedah yang lain, namun angka positif diramal tidak akan menurun untuk sekurang-kurangnya 10 hingga 14 hari berikutan tempoh pengeraman COVID-19.

Senada dengan Dr Zainal Ariffin, pakar virologi dari Universiti Sains Malaysia (USM) Prof Madya Dr Yahya Mat Arip berkata negara lebih memerlukan PKP secara bersasar, berbanding secara menyeluruh, yang boleh dilaksanakan terhadap sektor ‘panas’ yang telah dikenal pasti.

“Kita sedia maklum akan kesan pelaksanaan PKP terhadap masyarakat, terutamanya dari segi sektor ekonomi dan pada masa yang sama juga, kita perlu menangani wabak COVID-19 dengan bilangan kes empat angka…mengimbangi kedua-dua perkara ini ibarat ditelan mati emak, diluah mati bapa.

“Pihak berkuasa sudah mengenal pasti beberapa sektor yang menjadi ‘hotspot’ kepada kes COVID-19, maka mungkin boleh PKP disasarkan kepada sektor-sektor ini,” katanya sambil menambah, tempoh 14 hari mungkin boleh dijadikan asas untuk PKP bersasar.

Beliau berkata sama ada PKP, PKPB atau PKP Pemulihan (PKPP) dilaksanakan atau SOP diperketatkan sekalipun, jika kesedaran masyarakat adalah rendah, ia juga tidak akan membantu menurunkan bilangan kes dan seterusnya menyekat penularan wabak COVID-19.

Katanya, PKP adalah usaha fizikal dalam menghalang usaha virus untuk mencari ‘perumah’ (manusia), maka sebab itu semasa PKP kerajaan mengehadkan pergerakan dan interaksi rapat ‘perumah’ agar jangkitan terhadap ‘perumah’ baharu dapat dihalang.

“Kesedaran masyarakat sangat penting dalam mematuhi SOP yang ditetapkan dan ini adalah cabaran yang sangat besar. Kita perlu mengambil contoh masyarakat New Zealand dalam mematuhi SOP dan kita lihat kepada kejayaan mereka. Majoriti masyarakat faham akan peri pentingnya dalam mematuhi SOP tetapi ada juga sebahagian yang tidak, mereka inilah akan mendatangkan masalah,” katanya.

Dr Yahya berkata oleh itu, vaksin adalah cara untuk menghadapi masalah COVID-19 dalam masyarakat iaitu dengan mewujudkan imuniti kelompok, negara akan mempunyai peluang lebih baik dalam menyekat penularan COVID-19. – Bernama


Jahanamlah DAP, kata bekas ahli

Oleh Siti Hafidah Abd Ghaffar

BANGI, 17 Zulkaedah 1441H, Khamis – Meskipun berlainan agenda, parti Cina seperti MCA, DAP serta GERAKAN mempunyai ‘jiwa’ yang sama iaitu mahu melemahkan serta memecahbelahkan orang Melayu dan Islam, demikian dakwa Presiden Pertubuhan Minda dan Sosial Prihatin, Datuk Seri Ramesh Rao.

Beliau yang pernah menjadi ahli parti tamak haloba itu berkata, DAP mahukan Malaysia menjadi seperti Singapura yang mana dikuasai oleh Cina.

“…memang jahanamlah DAP ini. Kalau boleh perlu dibubarkan. Selagi wujud parti itu selagi itu Malaysia tidak akan aman,” dakwanya.

Beliau berkata demikian ketika diminta mengulas mengenai bantahan Timbalan Setiausaha Agung DAP, Nga Kor Ming terhadap pelaksanakan zon pengasingan tempat duduk bagi lelaki, wanita dan keluarga di pawagam oleh kerajaan negeri Terengganu.

Terdahulu, Kor Ming menggesa Menteri Pelancongan, Kesenian dan Kebudayaan, Datuk Seri Nancy Shukri meminta kerajaan Terengganu yang dipimpin PAS membatalkan arahan pengasingan jantina di pawagam.

Katanya, kerajaan Persekutuan tidak wajar berdiam diri berkenaan perkara itu yang mungkin memberi kesan terhadap kemajmukan budaya di Malaysia.

Ramesh menyifatkan bantahan Kor Ming bukan sesuatu yang menghairankan kerana dakwanya setiap langkah kerajaan untuk kebaikan rakyat tidak akan disokong.

Pada masa sama, beliau menggesa parti politik Melayu berhenti ‘berpuak-puak’ dan bersatu jika mahu melihat bangsa Melayu selamat.

“Saya minta semua bersatu di bawah satu payung demi negara dan bangsa. Sampai bila nak diperlekeh, sampai bila mahu menjadi barua,” katanya.


Cacar monyet: 3 kes disyaki, 2 disahkan cacar air, HFMD

BANGI, 26 Syawal 1443H, Jumaat – Ketua Pengarah Kesihatan, Tan Sri Dr Noor Hisham Abdullah mengesahkan tiada kes cacar monyet dilaporkan di Malaysia.

Bagaimanapun, beliau berkata, terdapat tiga kes yang disyaki, tetapi dua daripadanya disahkan cacar air serta penyakit tangan, kaki dan mulut (HFMD).

“Penyebaran antara manusia memerlukan kontak rapat yang berpanjangan, mengehadkan potensi penularan dalam komuniti.

“Ia tidak bermutasi secepat wabak COVID-19,” katanya dalam hantaran di Facebooknya, hari ini.

Menerusi kemas kini Pertubuhan Kesihatan Sedunia (WHO) yang dikongsikan bertarikh 20 Mei lalu menjelaskan, tempoh pengeraman virus cacar monyet adalah antara lima hingga 21 hari.

Jangkitan virus itu akan hilang sendiri iaitu dalam masa dua hingga tiga minggu.

Simptom cacar monyet boleh menjadi ringan hingga teruk dan ruam yang timbul pada kulit boleh menjadi sangat gatal serta menyakitkan.


Pengasas Sugarbook direman 7 hari

SHAH ALAM,  7 Rejab 1442H,  Jumaat – Pengasas aplikasi Sugarbook direman selama tujuh hari bermula semalam,  selepas Mahkamah Tinggi membenarkan semakan permohonan yang dikemukakan oleh Pengarah Pendakwaan Negeri Selangor Muhamad Iskandar Ahmad.

Hakim Datuk Noorin Badaruddin mengeluarkan perintah itu selepas usahawan berusia 34 tahun itu tidak membantah dan setuju untuk direman bagi membantu siasatan kes berkenaan dibawah Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998.

Semalam, permohonan reman terhadap individu berkenaan ditolak oleh Timbalan Pendaftar Mahkamah Tinggi Noorasyikin Sahat selepas individu itu memberi aku janji untuk memberikan kerjasama sepenuhnya kepada pihak polis.

Individu itu yang diwakili peguam T. Shashi Devan dalam hujahnya berkata anak guamnya tidak membantah semakan permohonan berkenaan dan akan memberikan kerjasama sepenuhnya bagi melengkapkan siasatan.

“Anak guam kami juga berpendapat ia merupakan platform yang baik untuk dia menyalurkan maklumat yang diperlukan agar siasatan dapat dijalankan dengan cepat dan lengkap,” katanya.

Tambah Shashi Devan, beliau memohon supaya mahkamah memberi pertimbangan agar pihak polis tidak menggari tangan anak guamnya ke belakang berikutan anak guamnya pernah mengalami kecederaan di bahagian bahu.

Permohonan berkenaan kemudian mendapat perhatian Noorin yang kemudian memohon agar pihak polis memberi perhatian terhadap permintaan tersebut.

Pendakwaan diwakili Timbalan Pendakwa Raya Muhamad Iskandar Ahmad dan Shukor Abu Bakar manakala dua lagi peguam individu itu ialah Foong Cheng Leong dan Low Li Qun.

Terdahulu pengasas laman sesawang dan aplikasi pencarian teman berkenaan ditahan di ibu negara pada 4.30 petang, 17 Februari. -Bernama


KKM nafi terbabit syarikat produk ubat gigi ganoderna

BANGI, 18 Safar 1445H, Isnin – Kementerian Kesihatan (KKM) menegaskan tidak pernah terbabit atau berkolaborasi dengan syarikat yang menjual produk ubat gigi ganoderna, seperti yang diiklankan dan tular di media sosial baru-baru ini.

KKM dalam kenyataan memandang serius dan kesal terhadap penyebaran maklumat palsu serta mengelirukan berkaitan pengesahan produk kesihatan, yang kononnya mendapat pengiktirafan kementerian berkenaan.

Justeru, KKM menasihatkan orang ramai supaya menghentikan sebarang perkongsian maklumat itu, termasuk berhati-hati dan tidak mudah terpedaya dengan tawaran perkhidmatan serta produk yang boleh menarik minat dan emosi dengan menyemak fakta di platform dipercayai.

Menurut kementerian, tindakan boleh diambil di bawah Seksyen 211 dan 233 Akta Komunikasi dan Multimedia 1998, kerana mengedarkan maklumat palsu yang mengandungi salah faham serta kandungan tidak benar dengan tujuan tertentu demi kepentingan dan keuntungan semata-mata.


17,487 hilang kerja dari Januari hingga Mac

BANGI, 6 Syaaban 1442H, Sabtu –  Seramai 17,487 individu dilaporkan hilang pekerjaan sejak awal Januari hingga 12 Mac tahun ini.

Pengarah Pertubuhan Keselamatan Sosial (Perkeso) Kuala Lumpur, Mustafa Draman berkata, majoritinya golongan lelaki iaitu meliputi 57.31 peratus atau 10,021 individu.

Manakala, golongan wanita pula adalah seramai 42.69 peratus atau 7,466 orang.

“Kuala Lumpur mencatatkan bilangan tertinggi individu hilang pekerjaan iaitu 5,024 diikuti Petaling Jaya dengan 1,981 dan 1,212 di Shah Alam, Selangor.

“Sementara, seramai 590 individu direkodkan hilang pekerjaan di Johor Bahru, Johor, 491 di Kota Kinabalu, Sabah dan 470 di Subang Jaya, Selangor,” katanya.

Tahun lalu, katanya, seramai 107,024 individu direkodkan hilang pekerjaan terdiri daripada 61,157 lelaki dan 45,867 wanita.


Doakan kesejahteraan Uyghur, berjuta orang jadi hamba China

BEIJING, 10 Zulhijjah 1441H, Jumaat – ‘Kempen Untuk Uyghur’ – meminta umat Islam yang menyambut Hari Raya Korban (Aidiladha) hari ini mengingati penderitaan etnik Islam di wilayah Xinjiang yang miskin serta memerlukan bantuan masyarakat dunia.

Kempen itu juga meminta masyarakat Islam untuk bertindak mengenal penindasan dan penderitaan umat Islam Uyghur, serta menggesa para pemimpin mereka bertanggungjawab untuk campur tangan dan mengakhiri pembabitan muslim dalam jenayah rejim atheis China terhadap mereka.

Pengarah Eksekutif Kempen untuk Uyghur, Rushan Abbas berkata, genosid dilakukan China terhadap Uyghur dan perang terhadap Islam hanyalah gambaran awal mengenai apa yang akan berlaku kepada seluruh dunia jika ia terus tidak diperiksa.

“Adalah penting kita bersatu menentang pemerintah China yang menganggap kepelbagaian, budaya, dan agama sebagai musuh. Perkara-perkara itulah yang menjadikan kita unik.

“Mereka yang memilih untuk mendapat keuntungan dari tangan penindas yang berperang melawan Islam, tentunya jahat di sisi Allah,” kata dalam satu kenyataan.

Pada Aidiladha ini, beliau turut meminta umat Islam mendoakan kesejahteraan Uyghur dalam doa mereka.

“Hari Raya Aidiladha tidak dapat dirai oleh etnik Ughyur. Bagaimana mereka boleh raikan?

“Sedangkan berjuta-juta orang terkurung dalam penjara, didera, dipukul, dicuci pemikiran, dibunuh, dan berjuta-juta lagi dihambakan.

“Kita mesti bersama-sama menentang genosid ini dan memastikan apa yang telah berlaku kepada Ughyur tidak akan berulang lagi…,” katanya.

Beliau turut berharap pengikut Islam terus berkembang, dan dengan rendah hati meminta seluruh umat mengingati saudara-saudara Uyghur pada hari istimewa ini.


Ketibaan luar negara di pintu masuk Sarawak wajib dikuarantin 14 hari

KUALA LUMPUR, 14 Muharram 1442H, Rabu – Semua ketibaan dari luar negara di pintu masuk Sarawak diwajibkan melalui tempoh kuarantin selama 14 hari di pusat kuarantin ditetapkan oleh kerajaan negeri berkenaan, berkuat kuasa semalam.

Menteri Kanan (Kluster Keselamatan) Datuk Seri Ismail Sabri Yaakob berkata, mereka yang terbabit juga perlu menjalani ujian saringan pada hari kedua dan hari kesepuluh.

“Kos kuarantin bagi rakyat Sarawak akan ditanggung sepenuhnya oleh kerajaan negeri manakala bagi bukan rakyat Sarawak, kos kuarantin adalah atas tanggungan sendiri,” katanya dalam kenyataan berhubung PKPP hari ini.

Dalam pada itu, Ismail Sabri berkata, sejak 24 Julai lepas hingga semalam seramai 21,217 individu telah pulang ke tanah air melalui pintu masuk sempadan antarabangsa.

Kesemua mereka telah ditempatkan di 70 Hotel dan empat Institut Latihan Awam (ILA) di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan.

Jelasnya, daripada jumlah itu, seramai 8,801 individu sedang menjalani proses kuarantin wajib manakala 66 individu dihantar ke hospital untuk rawatan,dan 12,350 individu telah dibenarkan pulang.

Mereka telah pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.

Mengenai Pasukan Petugas Operasi Pematuhan, Ismail Sabri berkata Polis Diraja Malaysia (PDRM) menahan 39 individu atas kesalahan ingkar arahan Perintah Kawalan Pergerakan Pemulihan (PKPP).

“Daripada jumlah itu seramai 27 individu telah dikompaun manakala tujuh individu pula direman dan lima orang dijamin.

“Antara kesalahan termasuk gagal menyediakan peralatan atau catatan keluar masuk (enam), tidak memakai pelitup muka (13), premis beroperasi lebih masa (lima), menggaji pekerja asing tanpa permit yang sah (lima), serta aktiviti dengan melibatkan kehadiran orang ramai yang menyukarkan penjarakan fizikal (10).

Menyentuh mengenai Operasi Benteng, beliau berkata, PDRM mengadakan 62 sekatan jalan raya Operasi Benteng di seluruh negara dan memeriksa 27,379 kenderaan bagi mengekang kemasukan pendatang tanpa izin terutamanya di lorong tikus, bagaimanapun tiada sebarang tangkapan dilakukan. -Bernama


Malaysia tak beri kewarganegaraan dengan mudah: KDN

KUALA LUMPUR, 22 Zulkaedah 1441H, Selasa – Malaysia adalah negara berdaulat yang tidak akan memberikan kewarganegaraan dengan mudah, termasuk anak-anak tanpa kad pengenalan, tegas Menteri Dalam Negeri Datuk Seri Hamzah Zainudin.

Beliau berkata kelahiran di Malaysia tidak menyebabkan seseorang memperoleh kewarganegaraan secara automatik.

Jelasnya, kewarganegaraan individu ditentukan oleh status perkahwinan dan taraf kewarganegaraan ibu dan bapa kandung sewaktu kelahiran berlaku, selaras dengan peruntukan di bawah Perlembagaan Persekutuan, Peraturan Kewarganegaraan Malaysia 1964 serta perundangan berkaitan.

“Ibu bapa dan penjaga kepada individu yang bertaraf anak-anak tanpa kad pengenalan atau individu yang belum ditentukan kewarganegaraan dan ditaraf, perlu mengemukakan dokumen sah kepada kerajaan sebelum meluluskan permohonan kewarganegaraan memandangkan terdapat kes penipuan,” katanya pada sesi soal jawab persidangan Dewan Rakyat hari ini.

Hamzah menjawab soalan Dr Kelvin Yii Lee Wuen (PH-Bandar Kuching) yang bertanya mengenai perancangan kerajaan untuk memudah proses mendapatkan status kewarganegaraan untuk anak-anak tanpa kad pengenalan bagi menangani isu itu secara cepat dan holistik. – Bernama


Jentera parti politik perlu bantu warga emas, kurang upaya ke pusat vaksinasi

BANGI, 19 Syawal 1442H, Isnin – Kerajaan wajar mempertimbangkan mobilisasi kepakaran, idea dan kudrat dari seluruh segmen masyarakat ke arah mewujudkan kehidupan normal yang lebih baik susulan penularan wabak COVID-19.

Menyuarakan pandangan itu, Naib Presiden UMNO, Datuk Seri Mohamed Khaled Nordin berkata, krisis ini telah menjadi ancaman keselamatan yang lebih besar dari krisis kesihatan.

“Lalu marilah kita membuka ruang seluas-luasnya untuk mencari idea, strategi, pendekatan dan pengurusan paling baik, ampuh dan strategik untuk memulihkan negara.

“Bukalah ruang seluas-luasnya untuk cendekiawan terbaik, ahi perniagaan paling berjaya, teknokrat paling dihormati dan sesiapa jua yang mampu membantu.

“Lebih banyak saintis kita untuk melakukan lebih banyak ‘genome sequencing’. Lebih ramai ahli epidemiologi, perangkawan dan ahli matematik kita menilai pelbagai data,” katanya dalam kenyataan hari ini.

Dalam perkembangan sama, Khaled mengajak ahli perniagaan mengeluarkan lebih banyak ‘testing kit’ dengan murah.

“Kita bawa teknokrat kita menguruskan vaksinasi agar lebih ramai pekerja kesihatan boleh fokus kepada kerja klinikal.

“Kita gemblengkan pelakon, penyanyi dan ‘social influencer’ negara untuk melancarkan kempen yakin vaksinasi. Malah berikan kepercayaan kepada pasukan tentera untuk membantu pelbagai ikhtiar vaksinasi dan saringan kita,” katanya.

Beliau turut berharap parti politik dapat menggunakan jentera parti masing-masing untuk membantu warga emas dan kurang upaya ke pusat vaksinasi, mendaftar vaksinasi atau menyalurkan apa jua bantuan yang termampu.

“Kita memerlukan satu sama lain dalam saat genting ini. Ketepikan segala birokrasi dan paculah pelan pemulihan negara ini secara inklusif.

“Ini adalah momen penting. Bukan sekadar ‘kita jaga kita’ tetapi juga ‘bantu sesama kita’,” katanya.


Bank Lubnan tutup semua cawangan selama tiga hari

BEIRUT, 21 Safar 1444H, Sabtu – Persatuan Bank di Lubnan mengumumkan penutupan semua cawangan bank di seluruh negara selama tiga hari ekoran beberapa siri penahanan pendeposit menuntut pengeluaran simpanan mereka.

Persatuan itu berkata, penutupan tersebut dibuat bagi membantah insiden oleh pendeposit dan serangan yang berlaku terhadap pekerja bank.

Menurut kenyataan rasmi, enam insiden penahanan oleh pendeposit berlaku semalam di bank berbeza di Beirut.

Sementara itu, Menteri Dalam Negeri, Bassam Mawlawi menggesa mesyuarat tergempar bagi membincangkan langkah-langkah yang boleh diambil bagi menangani insiden berkenaan.

Lubnan telah menyaksikan insiden berulang di bank berikutan keengganan untuk memberikan pelanggan wang dalam dolar Amerika Syarikat (AS).

Selama lebih daripada dua setengah tahun, bank-bank Lubnan telah mengenakan sekatan ke atas wang pendeposit dalam mata wang asing, terutamanya dolar dan menetapkan siling yang ketat bagi mengeluarkan wang dalam pound Lubnan.

Lubnan telah bergelut dengan krisis ekonomi yang teruk sejak 2019, menyebabkan kebanyakan pendeposti tidak dapat melakukan apa-apa daripada akaun bank mereka. – Agensi


Lebih 400 kanak-kanak Palestin menderita dalam penjara Israel

RAMALLAH, 3 Rabiulakhir 1442H, Khamis – Rejim pengganas Israel berterusan menindas rakyat Palestin tanpa mengira usia, paling malang golongan kanak-kanak turut menjadi mangsa kerakusan mereka.

Tatkala kanak-kanak lain teruja menyambut Hari Kanak-Kanak Sedunia esok, lebih 400 kanak-kanak Palestin berusia bawah 18 tahun yang ditahan sejak awal tahun hingga akhir bulan Oktober terpaksa menyambut hari berkenaan di dalam penjara.

Persatuan Tahanan Palestin (PPS) berkata, kebanyakan kanak-kanak yang ditahan berasal dari Baitulmaqdis Timur yang diduduki.

PPS berkata, seramai 170 kanak-kanak di bawah umur telah ditahan di tiga penjara di seluruh negara.

Lapor persatuan itu, rejim Zionis masih menahan selain mendera kanak-kanak Palestin meskipun berhadapan dengan wabak pandemik COVID-19.

Katanya, semua desakan bagi membebaskan serta melindungi kanak-kanak di bawah umur dari wabak itu tidak diendahkan.

Malah, kanak-kanak di bawah umur sering ditahan di rumah mereka pada waktu malam sebelum disoal siasat selama beberapa jam tanpa makanan.

Sesi soal siasat berlanjutan sehingga dua hari, termasuk penderaan mental serta paksaan untuk menandatangani dokumen yang ditulis dengan bahasa yang mereka tidak fahami iaitu tulisan Ibrani.

Justeru, PPS meminta organisasi hak antarabangsa untuk melindungi kanak-kanak Palestin dan menggesa Israel mematuhi konvensyen mengenai perlindungan kanak-kanak. -Agensi


ISMA ucap tahniah kepada anak Melayu, pemilik Aerodyne

BANGI, 1 Jamadilakhir 1442H, Khamis – Naib Presiden Ikatan Muslimin Malaysia (ISMA), Prof Dr Zainur Rashid Zainuddin merakamkan ucapan tahniah kepada Aerodyne yang mengharumkan nama Malaysia di persada antarabangsa.

“Tahniah Aerodyne!

“Negara tentunya berbangga dengan Kamarulzaman Muhamed.

“Anak Melayu, pengasas dan pemilik syarikat dron yang ke-2 terbesar di dunia yang telah mengharumkan nama negara,” katanya menerusi catatan ringkas di Facebook hari ini.

Aerodyne adalah syarikat dron yang kedua terbesar di dunia dan yang pertama di Asia Tenggara bertaraf bumiputera Malaysia.

Untuk rekod, Aerodyne Group merupakan peneraju syarikat teknologi multinasional di Malaysia dengan pengkhususan perkhidmatan dron dan pengurusan data di dalam bidang DT3 (Drone Technology, Data Technology & Digital Transformation).

Aerodyne kini telah berkembang dengan memiliki 400 kakitangan dan kini menduduki tempat ke-3 dalam Laporan Pembekal Perkhidmatan Dron Antarabangsa 2019 yang dikeluarkan oleh DRONE Industry Insight (DRONEII).


Lebih 42,000 pelajar di Tanzania tak sekolah kerana hamil

DAR ES SALAAM (Tanzania), 20 Ramadan 1444H, Selasa – Sekurang-kurangnya 42,954 pelajar perempuan berhenti sekolah antara Julai 2021 dan Jun 2022 kerana hamil, menurut laporan terbaru oleh Pengawal dan Ketua Audit Negara (CAG) Tanzania.

Menurut laporan CAG 2021/2022 yang dibentangkan di parlimen di Dodoma, daripada 42,954 pelajar yang hamil, 23,009 terdiri pelajar sekolah menengah dan 19,945 murid sekolah rendah, lapor Xinhua.

Pelajar sekolah menengah yang hamil menyumbang 28 peratus daripada 82,236 pelajar yang dijadualkan menamatkan pendidikan peringkat biasa pada 2021.

Menurut laporan itu, sekolah menengah yang mempunyai bilangan pelajar paling ramai hamil adalah dari perbandaran Kinondoni di wilayah Dar es Salaam iaitu seramai 4,652 orang, diikuti di wilayah Mtwara seramai 3,783 dan di wilayah Mwanza seramai 2,570.

Bagi sekolah rendah, bilangan murid paling ramai hamil dilaporkan di daerah Kwimba iaitu 9,045 orang diikuti di daerah Uvinza seramai 2,172 orang, menurut laporan itu. – Bernama


Silibus UEC: Mengapa ambil masa 6 tahun nak perbetul kecuaian?

Oleh Siti Hafidah Abd Ghaffar

BANGI, 19 Safar 1443H, Ahad – Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raof Hussin pelik mengapa buku teks sejarah Sijil Peperiksaan Bersepadu (UEC) – yang diakui terdapat unsur kecuaian – mengambil masa enam tahun untuk diperbetulkan.

Walhal, kandungan buku teks mestilah 100 peratus tepat, paling penting tidak boleh ada kesalahan meskipun satu kesalahan.

“Misalnya, mereka akui buku teks edisi 2013 ada kesalahan.

“Kenapa ada kesalahan? Kenapa enam tahun selepas itu, 2019 baharu diperbetulkan,” katanya kepada Ismaweb.net hari ini.

Berikutan itu, Abdul Raof menggesa Kementerian Pendidikan (KPM) menyiasat segera dakwaan pertubuhan pendidikan Cina tersebut.

“Sepatutnya, KPM yang sewajarnya membuat kenyataan dan nyatakan sejelas-jelasnya akan kandungan buku teks ini,” katanya.

Beliau berkata demikian mengulas dakwaan sumber pertubuhan pendidikan Cina, Dong Zong bahawa terdapat unsur kecuaian pada dua gambar dalam buku teks sejarah UEC edisi lama.

Memetik China Press, sumber berkaitan mengakui terdapat unsur kecuaian pada dua gambar dalam buku teks edisi lama, tapi ia telah dibetulkan dalam edisi baru.

“Setiap enam tahun kami akan menilai semula dan menambah baik buku-buku teks, sama dengan amalan kerajaan,” dakwanya.

Sebelum ini, Dong Zong menyiarkan sebuah video berbahasa Melayu didakwa untuk menjelaskan ciri-ciri penyusunan buku teks sejarah UEC.

Ini susulan kritikan yang diterima dari pertubuhan Islam, yang mendakwa buku teks UEC memfokuskan sejarah negara China, seolah-olah tidak mementingkan sejarah Malaysia, tiada rasa cintakan negara dan lain-lain lagi.

Sumber Dong Zong berkata, video tersebut bertujuan untuk menjawab ulasan yang dibuat oleh sebuah pertubuhan Islam.

Sumber mendedahkan, kebelakangan ini pertubuhan tersebut dengan lantang menggesa kerajaan agar tidak mengiktiraf UEC di media sosial, bahkan beberapa minggu sebelumnya ia juga telah mengadakan wawancara yang ‘menggembar-gembur’ mengenai buku teks sejarah UEC.

Menurutnya, video penjelasan berbahasa Melayu yang disiarkan oleh Dong Zong adalah sebagai respons terhadap tindakan pihak tersebut, tetapi video itu tidak menamakan kepada siapa ia ditujukan.

Video turut menyebut kesalahan pada buku teks edisi 2013 yang telah dibetulkan dalam edisi 2019.

Malangnya, semakan Ismaweb.net mendapati video berkenaan tidak lagi boleh dilihat, berkemungkinan sudah ditutup.


UAE tukar sistem kerja, hanya empat hari setengah seminggu

ABU DHABI, 2 Jamadilawal 1443H, Selasa – Emiriah Arab Bersatu (UAE) akan menukar minggu bekerja menjadi empat hari setengah sahaja dalam seminggu, dan waktu hujung minggu diubah kepada Sabtu dan Ahad.

Keputusan itu diputuskan bagi meningkatkan daya saing ekonomi dan keseimbangan kehidupan kerja, kata pegawai, hari ini.

‘Minggu kerja kebangsaan’ itu akan diwajibkan kepada badan kerajaan mulai 1 Januari 2022, dengan waktu bekerja Jumaat berakhir pada 12 tengah hari, sebelum khutbah dan solat Jumaat.

Kerajaan dalam satu kenyataan berkata, peralihan itu akan memastikan transaksi kewangan, perdagangan dan ekonomi berjalan lancar selepas negara-negara mengikuti waktu hujung minggu Sabtu-Ahad.

Ini bagi memudahkan hubungan dan peluang perniagaan antarabangsa yang lebih kukuh untuk beribu-ribu syarikat yang berpangkalan di UAE dan multinasional.

Negara Teluk pengeluar minyak, hab komersial, perdagangan dan pelancongan rantau itu, pada tahun lalu telah mengambil langkah untuk menjadikan ekonominya lebih menarik pelaburan asing, pada masa persaingan ekonomi semakin meningkat dengan negara jiran Arab Saudi.

“Keputusan itu adalah sebahagian daripada usaha kerajaan UAE untuk meningkatkan keseimbangan kehidupan kerja.

“Ia juga meningkatkan kesejahteraan sosial, sambil meningkatkan prestasi untuk memajukan daya saing ekonomi UAE,” lapor agensi berita rasmi WAM.

Keputusan itu menjadikan UAE negara pertama yang memperkenalkan minggu bekerja lebih pendek daripada minggu lima hari global, kata agensi negara itu. – Agensi


Dana AS$2 bilion untuk bantu banjir Pakistan: Bank Dunia

KARACHI, 12 Rabiulawal 1444H, Ahad – Bank Dunia mengumumkan dana berjumlah AS$2 bilion untuk melaksanakan semula pembinaan infrastruktur dan membantu berjuta-juta mangsa banjir di seluruh Pakistan.

Pengarah Negara Bank Dunia Najy Benhassine mengumumkan keputusan itu semasa mengadakan pertemuan dengan Menteri Kewangan Pakistan Ishaq Dar di Islamabad pada Sabtu.

Beliau berkata peruntukan itu daripada projek pembiayaan sedia ada untuk “operasi kecemasan” bagi kawasan yang dilanda banjir, lapor Agensi Anadolu.

Pengumuman itu dibuat beberapa hari selepas Bank Pembangunan Asia mengumumkan AS$2.3 billion hingga AS$2.5 bilion sebagai “sokongan bantuan banjir” bagi membantu Pakistan.

Negara Asia Selatan itu dilanda banjir terburuk yang tidak pernah berlaku sebelum ini.

Menurut kenyataan Kementerian Kewangan, kira-kira AS$1.5 bilion daripada jumlah itu akan disalurkan ke kawasan yang dilanda banjir tahun ini.

Hujan lebat berbanding kebiasaan yang mencetuskan banjir luar biasa, mengorbankan hampir 1,700 orang di seluruh Pakistan sejak pertengahan Jun dan membanjiri satu pertiga negara itu.

Kemusnahan besar itu juga dijangka menelan belanja AS$30 bilion untuk kerja-kerja baik pulih, menurut anggaran kerajaan.

Musim tengkujuh dan banjir besar telah merosakkan kira-kira 45 peratus kawasan tanaman negara, menimbulkan ancaman serius kepada keselamatan makanan negara. – Bernama


TMJ tawar khidmat peguam secara percuma demi keadilan nasib Bella

JOHOR BAHRU, 15 Ramadan 1443H, Ahad – Prihatin akan nasib Bella, Tunku Mahkota Johor, Tunku Ismail Sultan Ibrahim bersedia menawarkan perkhidmatan peguam-peguam secara percuma untuk menjalankan arahan memerhati (watching brief) berhubung kes penderaan remaja orang kurang upaya (OKU) sindrom Down itu.

Tunku Ismail memaklumkan, beliau akan menghubungi Menteri Pembangunan Keluarga, Wanita dan Masyarakat, Datuk Seri Rina Harun berhubung perkara itu.

“Saya telah berhubung dan berbincang dengan peguam-peguam saya mengenai kes penderaan Bella.

“Kes ini sedang berjalan di Mahkamah Sesyen Kuala Lumpur dan pihak pendakwaan kerajaan sudah memulakan perbicaraan terhadap OKT dalam kes ini.

“Saya akan menghubungi Datuk Seri Rina Harun dan menawarkan perkhidmatan peguam-peguam saya secara percuma untuk menjalankan arahan memerhati (watching brief) bagi pihak kementerian untuk kes ini.” katanya dalam entri di Facebooknya, hari ini.

Tunku Ismail memberitahu, kes pendakwaan pada ketika ini melibatkan dua pihak iaitu pendakwa raya kerajaan bagi pihak kerajaan/awam dan peguam bela yang dilantik untuk mewakili orang kena tuduh (OKT).

Pada masa sama, Tunku Ismail turut menyuarakan mesej untuk menghentikan penderaan kanak-kanak merujuk kepada kes berkenaan.

Isteri kepada Tunku Mahkota Johor, Che Puan Besar Khaleeda Bustamam turut bersuara berhubung kes berkenaan dan berjanji akan melakukan sedaya upaya untuk membantu mangsa dera tersebut.


Hampir 300 peluru tak meletup milik Zionis dineutralkan di Gaza

GAZA, 12 Syawal 1442H, Isnin – Polis Gaza meneutralkan hampir 300 peluru dan peluru berpandu tidak meletup yang ditembak oleh negara pengganas Israel ketika serangan ke atas wilayah terkepung itu.

Ketua polis, Mahmoud Salah berkata, pasukan pelupusan bom masih berusaha untuk meneutralkan senjata lain yang tidak meletup walaupun kemampuan teknikalnya terbatas.

Beliau berkata demikian pada sidang media yang diadakan di ibu pejabat polis yang musnah akibat serangan udara rejim Israel.

“Penjajahan Israel berusaha untuk mengelirukan kami dengan mengebom ibu pejabat polis, tetapi pihak kita tidak teragak-agak untuk mengambil bahagian dalam menghadapi penjajah itu.

“Penjajahan itu gagal menganggu ketidakstabilan keselamatan dan mengancam aspek dalaman kita, dan pegawai polis kekal teguh dengan tugas mereka berkhidmat kepada masyarakat,” katanya.

Salah berkata, pihaknya akan terus berkhidmat dan melindungi rakyat Gaza walaupun serangan Israel telah menghancurkan ibu pejabat polis.

Sekurang-kurangnya 248 rakyat Palestin terbunuh termasuk 66 kanak-kanak dan 39 wanita, serta 1,948 yang lain cedera dalam serangan di Semenanjung Gaza, menurut Kementerian Kesihatan Palestin.

Pihak berkuasa kesihatan di Tebing Barat secara berasingan mengesahkan 31 terbunuh sejak bulan lalu, menjadikan keseluruhan korban di Palestin adalah 279 orang. – Agensi


Mangsa kemalangan LRT layak terima faedah PERKESO

BANGI, 14 Syawal 1442H, Rabu – Mangsa kemalangan tren Transit Aliran Ringan (LRT) laluan Kelana Jaya Isnin lalu, yang mencarum dengan Pertubuhan Keselamatan Sosial (PERKESO) layak menerima bantuan faedah di bawah Skim Bencana Pekerjaan.

Ini kerana, di bawah Akta 4, PERKESO menyediakan perlindungan kepada pekerja yang mengalami kemalangan ketika sedang bekerja atau ketika perjalanan pergi dan balik dari kediaman dan tempat kerja menerusi Skim Bencana Pekerjaan.

Sementara, bagi mangsa yang terdiri daripada Orang Bekerja Sendiri (OBS) yang berdaftar dan mencarum dengan Skim Keselamatan Sosial Pekerjaan Sendiri (SKSPS) bawah Akta 789, juga layak memohon faedah-faedah PERKESO jika kemalangan berlaku sewaktu mereka menjalankan aktiviti pekerjaan sendiri.

Menteri Sumber Manusia, Datuk Seri M Saravanan berkata, kementeriannya melalui PERKESO sedia membantu mangsa-mangsa kemalangan tren LRT yang layak dengan faedah-faedah di bawah Akta Keselamatan Sosial Pekerja 1969 (Akta 4) dan Akta Keselamatan Sosial Pekerjaan Sendiri 2017 (Akta 789).

“Antara manfaat yang disediakan kepada mangsa-mangsa kemalangan yang layak di bawah kedua-dua akta tersebut adalah rawatan perubatan percuma di klinik panel PERKESO atau klinik dan hospital kerajaan menerusi Faedah Perubatan.

“Selain itu, mereka yang diberi cuti sakit yang disahkan oleh doktor akan menerima bayaran Faedah Hilang Upaya Sementara (FHUS) sepanjang tempoh cuti sakit mereka,” katanya dalam kenyataan, hari ini.

Saravanan berkata, jika terdapat mangsa yang disahkan mengalami kecederaan parah sehingga menyebabkan hilang upaya kekal, mereka akan dibantu dengan Faedah Hilang Upaya Kekal (FHUK) dan Kemudahan Pemulihan Jasmani.

“Mengambil kira keadaan mangsa yang cedera dan mungkin sedang menjalani rawatan, saya menyeru majikan ataupun ahli keluarga mangsa supaya segera mengemukakan tuntutan permohonan faedah di mana-mana pejabat PERKESO berdekatan.

“Saya ingin mengambil peluang ini untuk menzahirkan rasa simpati kepada mangsa-mangsa kemalangan ini dan berharap agar semua mangsa segera pulih daripada kecederaan yang dialami,” katanya.

Beliau berkata, KSM dan PERKESO juga komited untuk memproses tuntutan faedah mangsa-mangsa kemalangan dan memastikan segala bantuan disalurkan dengan kadar segera.


PN, GPS dan GRS hampir pasti bentuk kerajaan

Oleh Ainul Illia Meor Suzurudin

BANGI, 25 Rabiulakhir 1444H, Ahad – Kerjasama antara Perikatan Nasional dengan Gabungan Rakyat Sabah (GRS) dan Gabungan Parti Sarawak (GPS) bagi membentuk Kerajaan Persekutuan yang kukuh hampir pasti.

Melihat kepada hubungan baik antara ketiga-tiganya dan Blok Borneo yang tidak cenderung Pakatan Harapan (PH), penganalisis politik, Profesor Dr Ahmad Martadha Mohamed yakin kerjasama akan dibentuk hari ini.

“Kita perlu lihat kenyataan yang telah dibuat sebelum ini oleh GPS. Beberapa pimpinan tinggi GPS memang tolak PH berdasarkan kepada pengalaman sebelum ini PRU14, apabila mereka cuba mengadakan kerjasama tetapi PH enggan.

“Selain itu juga, ketika di bawah kepimpinan pakatan itu, banyak perkara telah menjejaskan kebajikan masyarakat di Sarawak.

“Ini menyebbakan GPS sangsi untuk bekerjsama dengan PH pada kali ini,” katanya dalam temubual bersama TV Pertiwi secara langsung, hari ini.

Prof Martadha melihat senario tersebut memungkinkan kerjasama antara GPS atau GRS dengan PN pasti akan berlaku.

Ini kerana, sebelum ini kerjasama itu telah termeterai dan jika diteruskan akan berlaku kesinambungan dari segi hubungan antara PN, Barisan Nasional (BN), GPS dan GRS.

“Mereka hampir pasti akan membentuk kerajaan kerana masing-masing ada kepentingan tertentu, mempunyai hubungan yang baik dan saling hormat-menghormati antara satu sama lain,” katanya.

Terdahulu, Pengerusi PN, Tan Sri Muhyiddin Yassin berkata, beliau berharap rundingan dengan GRS dan GPS serta pihak lain yang berkaitan akan dapat diselesaikan supaya kerajaan dapat dibentuk sebelum petang hari ini.

Sementara itu, Borneo Post melaporkan GRS dan GPS akan membentuk Blok Borneo yang akan memainkan peranan dalam pembentukan kerajaan Persekutuan demi kestabilan rakyat.


Turkiye akan buka dua lagi pintu sempadan untuk salur bantuan ke Syria

ANKARA, 18 Rejab 1444H, Khamis – Turkiye sedang berusaha untuk membuka dua lagi pintu sempadan bagi membolehkan penghantaran bantuan kemanusiaan kepada negara jirannya Syria yang turut dilanda gempa bumi kuat, kata Menteri Luar Mevlut Cavusoglu pada Rabu.

“Pintu sempadan Cilvegozu sudah dibuka. Kami sedang berusaha untuk membuka dua lagi pintu… Kami juga menyediakan sokongan yang diperlukan untuk bantuan sampai ke Syria,” kata Cavusoglu kepada pemberita pada sidang media bersama yang turut dihadiri Naib Presiden Turki Fuat Oktay, lapor Xinhua .

Sementara itu, Jurucakap Setiausaha Agung Pertubuhan Bangsa-Bangsa Bersatu (PBB) Stephane Dujarric berkata, jalan menuju ke Lintasan Sempadan Bab al-Hawa dari Turkiye ke utara Syria mengalami kerosakan menyebabkan penghantaran bantuan ke barat laut yang dikuasai pemberontak terganggu buat sementara waktu.

Dujarric berkata, PBB sedang menyediakan konvoi untuk menyeberang ke Syria tetapi itu mungkin memerlukan perjanjian baharu dengan kerajaan Presiden Syria Bashar al-Assad.

Bab al-Hawa, di seberang pintu gerbang Cilvegozu Turkiye, satu-satunya laluan untuk bantuan PBB masuk ke kawasan itu. – Bernama


Dedah nama syarikat, produk salah guna logo halal!

Oleh: Zuhayati Yazid

BANGI, 22 Jamadilakhir 1443H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) digesa mendedahkan nama syarikat atau produk yang terlibat dalam kes salah guna logo halal.

Ini bagi membolehkan pengguna berhati-hati dalam melakukan pembelian kerana isu melibatkan perihal halal dan haram bukan perkara remeh bagi umat Islam.

Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari tidak menafikan, kesukaran dalam memohon kelulusan logo halal berikutan prosedur agak berbeza setiap bagi setiap negeri.

“Sebelum ini kita hanya melihat pihak penguat kuasa memberi denda selain meminta pemilik syarikat tutup kedai apabila melibatkan kes penyalah guna logo sijil halal, tetapi tidak mendedahkan kepada umum sebagai menjaga aib syarikat berkenaan.

“Tetapi saya melihat cara tersebut tidak mampu melindungi pengguna, sebaiknya kita dedahkan supaya dijadikan peringatan dan pengguna akan lebih berhati-hati,” katanya ketika dihubungi Ismaweb.net, hari ini.

Dalam pada itu, Cikgu Izzat memohon Jabatan Kemajuan Islam Malaysia (Jakim) menjalankan kerja-kerja pemantauan penyalahgunaan logo halal bersama pertubuhan bukan kerajaan (NGO).

Katanya, kerjasama Jakim dan NGO dipercayai mampu menangani masalah yang sudah berlarutan sejak sekian lama itu.

“Sejak Januari 2020 hingga Disember 2021 lebih puluhan kes melibatkan penyalahgunaan sijil halal dan ini membuktikan kelemahan pihak penguat kuasa dalam menangani (masalah ini).

“Jadi apa salahnya Jakim bersama KPDNHEP memberi peluang kepada kami di NGO untuk turun padang dan tangani secara bersama,” katanya.

Selain itu, beliau berpandangan, lambakan kes-kes seperti ini seumpama memberi petanda kepada pengguna supaya beralih kepada produk barangan tempatan atau Beli Produk Muslim (BMF).

“Saya anggap ini sebagai ‘hint’ kepada pengguna supaya mencari produk-produk keluaran Islam yang diyakini halal yang semestinya bersih,” katanya.

Terdahulu, KPDNHEP Pulau Pinang merampas pelbagai produk makanan bernilai RM54,402.90 kerana menyalahgunakan penandaan logo halal pada barangan dalam pemeriksaan di sebuah premis.


Pemerintah Arab Saudi pecat 100 imam, pendakwah Islam

RIYADH, 4 Jamadilawal 1442H, Sabtu – Pemerintah Arab Saudi bertindak memecat 100 orang imam dan pendakwah Islam kerana kegagalan mengutuk Ikhwanul Muslimin, seperti diperintahkan.

Akhbar al-Watan melaporkan, imam dan pendakwah terbabit sebelum ini telah memberi khutbah di masjid-masjid di Makkah dan al-Qassim.

Kementerian Hal Ehwal Islam, Dakwah dan Bimbingan mengeluarkan arahan untuk semua imam dan pendakwah untuk mengkritik Ikhwanul Muslimin, selain menyalahkan mereka kerana menyebabkan perbezaan pendapat dan perpecahan dalam masyarakat.

Bulan lalu, kementerian memerintahkan para pendakwah mengadakan khutbah Jumaat dengan menyokong kenyataan kontroversi yang dikeluarkan oleh Majlis Ulama Kanan Arab Saudi, di mana dewan berkenaan menyifatkan kumpulan itu sebagai organisasi ‘pengganas’, yang tidak mewakili ajaran Islam sebenar, tetapi lebih ke arah  kepartian.

Terdahulu, Arab Saudi secara rasmi mengisytiharkan Ikhwanul Muslimin sebagai organisasi pengganas pada 2014 serta melarang sebarang aktivitinya di negara itu.

Pada 1950-an, Arab Saudi memberi perlindungan kepada ribuan aktivis Ikhwanul Muslimin yang menghadapi hukuman penjara dan penindasan di beberapa negara termasuk Syria dan Mesir.

Justeru, kumpulan itu sekali gus telah mendapat pengaruh di dalam kerajaan.

Pergolakan hubungan berlaku setelah pencerobohan Iraq pada 1990 oleh Kuwait dan pembabitan Arab Saudi dalam pencerobohan pimpinan Amerika Syarikat (AS) pada 2003 ke atas Iraq.

Ikhwanul Muslimin secara terbuka mengkritik kehadiran tentera AS dan sekutunya dalam mencari reformasi politik.

Pihak berkuasa menyalahkan gerakan itu kerana menaburkan perbezaan pendapat dan pada 2002, menteri dalam negeri berkata, Ikhawanul Muslimin adalah sumber semua kejahatan dalam kerajaan.

Pada 2013, Arab Saudi menyokong rampasan kuasa tentera di Mesir yang menyaksikan Menteri Pertahanan ketika itu, Abdel Fattah Al-Sisi menggulingkan Presiden pertama negara itu yang dipilih secara demokratik, Mohamed Morsi-yang juga berasal dari Ikhwanul Muslimin. – Agensi


Khabib juara qudwah, berundur di saat gemilang

NAMA penuhnya, Khabib Abdulmanapovic Numagomeox,  juga dikenali sebagai The Eagle di kalangan peminat seni mempertahankan diri campuran (MMA).

Khabib dilahir dan dibesarkan pada 20 Sept 1988 di Tsumadinsky, Dagestan, Russia. Bapanya adalah jurulatih peribadinya, merangkap murrobbi yang membesarkannya sebagai muslim yang kuat berpaut dengan agama.

Khabib adalah seorang yang berpendidikan tinggi, graduan daripada Plekhanov Russian University of Economics.

Dalam sukan MMA, Khabib adalah juara yang unggul yang telah memenangi 29-0 perlawanan dan tidak pernah tewas.

Semalam, beliau mengumumkan persaraannya tatkala berada di puncak dunia.

1- Kejayaan saya adalah pemberian dari Allah SWT, alhamdulillah. (Dia kerap mengulangi kata-kata bahawa tiada yang lebih penting baginya selain berserah kepada Allah – Los Angeles Times)

2- Bagi saya, keluarga dan agama adalah segala-galanya.

Khabib juga:

3- Sentiasa ke masjid untuk solat berjemaah terutamanya subuh, serta menggalakkan anak-anak muda berbuat perkara yang sama.

4- Sentiasa menunjukkan tingkah laku yang baik, bermaruah dan menahan diri ketika diprovokasi. Beliau juga menjaga hubungan dengan tokoh sukan dunia dan pemimpin negara.

5- Menghentikan latihan di bulan Ramadan sebagai dakwah kepada anak muda Dagestan yang tidak berpuasa disebabkan sukan atau sebab persiapan peperiksaan.

6- Membelanjakan hartanya untuk agama dan masyarakat yang memerlukan.

Khabib jauh daripada kesempurnaan tetapi jutaan manusia begitu terkesima dengan keperwiraan dan akhlak yang ditunjukkannya.

Semoga Khabib terus istiqamah sebagai qudwah generasi muda di Russia dan di dunia antarabangsa.

Prof Dr Zainur Rashid Zainuddin
Naib Presiden Ikatan Muslimin Malaysia (ISMA)


Penyerang masjid Christchurch fail rayuan hukuman penjara seumur hidup

WELLINGTON, 13 Rabiulakhir 1444H, Selasa – Pelampau kulit putih yang membunuh 51 umat Islam di dua masjid di Christchurch, New Zealand tiga tahun lalu, telah memfailkan rayuan terhadap hukuman penjara seumur hidup ke atasnya di mahkamah.

Bagaimanapun, tiada tarikh perbicaraan ditetapkan pada peringkat ini, kata jurucakap Mahkamah Rayuan, Chris Abraham.

Pada Mac 2019, Brenton Tarrant menyerang umat Islam yang menunaikan solat Jumaat di dua masjid di Christchurch – bandar terbesar di Pulau Selatan New Zealand – menggunakan senjata api semi-automatik sambil menyiarkan aksi kejam itu secara penstriman langsung.

Kesemua 51 mangsa terdiri daripada jemaah termasuk wanita, warga emas dan kanak-kanak terbunuh dalam serangan itu.

Pada 2020, Tarrant mengaku bersalah di atas pertuduhan itu, termasuh 40 tuduhan cubaan bunuh dan dijatuhkan hukuman penjara seumur hidup tanpa parol.

Hukuman penjara seumur hidup adalah kali pertama dijatuhkan di New Zealand susulan serangan keganasan itu.- Agensi


Pencemaran Sg Gong: 4 pengurus kilang direman 6 hari

KUALA LUMPUR, 17 Muharram 1442H, Sabtu – Empat pengurus kilang yang disyaki terbabit dalam kejadian pencemaran sumber air di Sungai Gong, Rawang direman enam hari bermula hari ini.

Ketua Polis Selangor Datuk Noor Azam Jamaludin berkata kesemua suspek lelaki berumur dalam lingkungan 50 hingga 60 tahun itu direman sehingga Khamis depan.

“Kita mendapat perintah reman terhadap kesemua suspek selama enam hari untuk siasatan lanjut,” katanya kepada Bernama.

Noor Azam berkata, keempat-empat suspek merupakan adik-beradik yang menguruskan kilang itu selepas kematian bapa mereka.

Perintah reman dikeluarkan oleh Hakim Mahkamah Sesyen Nurul Mardhiah Mohamed Redza ke atas kesemua suspek.

Terdahulu, kesemua mereka dibawa ke Kompleks Mahkamah Selayang kira-kira 9.45 pagi ini selepas ditahan malam tadi.

Noor Azam berkata tiga suspek ditahan di kediaman mereka di Selayang pada kira-kira 11.20 malam manakala seorang lagi suspek ditahan selepas hadir ke Ibu Pejabat Polis Daerah (IPD) Gombak bersama peguamnya pada 12.30 tengah malam tadi.

Siasatan kes dijalankan mengikut Seksyen 430 Kanun Keseksaan dan kesemua suspek dibawa ke Ibu IPD Gombak untuk siasatan selanjutnya.

Ekoran pencemaran minyak daripada kilang itu pada Khamis lepas, Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas, menyebabkan 1,292 kawasan di tujuh wilayah sekitar Lembah Klang mengalami gangguan bekalan air tidak berjadual. – Bernama


Universiti awam jangan tolak kemasukan pelajar miskin, tak mampu bayar yuran

PUTRAJAYA, 2 Rabiulakhir 1445H, Selasa – Perdana Menteri, Datuk Seri Anwar Ibrahim mengeluarkan arahan kepada universiti awam di negara ini untuk tidak menolak kemasukan pelajar miskin atau tidak mampu membayar yuran.

Memaklumkan perkara berkenaan pada Majlis Perhimpunan Warga Kementerian Kewangan di sini hari ini, Anwar yang juga Menteri Kewangan berkata, arahan sedemikian, yang pertama kali dalam sejarah negara, adalah untuk memastikan para pelajar mendapat peluang melanjutkan pelajaran ke peringkat tinggi.

“Saya bagi arahan tidak ada universiti yang boleh menolak mana-mana pelajar miskin, mesti daftar bagi nama dan kementerian atau jabatan harus selesaikan.

“Ini pertama kali berlaku dalam sejarah, tidak ada anak kita di mana sahaja, daripada kaum mana juga, yang miskin dan tidak mampu menolak tawaran ke universiti. Dia daftar dulu, kemudian dia lapor,” katanya.

Ketika berucap, Anwar berkata beliau dimaklumkan terdapat pelajar dari Ampang dan Tambun telah menolak tawaran kemasukan ke universiti kerana tidak mampu membayar yuran pendaftaran.

Beliau turut berkata, pelajar sedia ada yang tidak mampu membayar yuran pengajian tidak akan disekat bagi mendaftar subjek pada setiap semester dan bayaran boleh dilunaskan selepas pendaftaran subjek.

Dalam pembentangan Belanjawan 2024 pada 13 Oktober lepas, Anwar mengumumkan bermula Januari depan, yuran pendaftaran masuk ke universiti awam dihadkan tidak melebihi RM1,500 iaitu selari dengan nilai pemberian Wang Pendahuluan Pinjaman (WPP) oleh Perbadanan Tabung Pendidikan Tinggi Nasional (PTPTN) berjumlah RM1,500.- Bernama


Hajiji tolak dakwaan hubungan dengan Bung Moktar retak, GRS masih kukuh

KUDAT, 4 Rejab 1443H, Ahad – Ketua Menteri, Datuk Hajiji Noor hari ini menolak dakwaan kononnya hubungan beliau dengan Timbalannya, Datuk Seri Bung Moktar Radin retak, sebaliknya menegaskan hubungan antara pemimpin dalam Gabungan Rakyat Sabah (GRS) itu adalah kukuh.

Hajiji yang juga Pengerusi GRS berkata, beliau tidak dapat menjadi Ketua Menteri dan kekal dalam jawatan itu tanpa sokongan padu semua rakan komponen parti dalam GRS.

“Saya akan nyatakan dengan jelas, memandangkan Datuk Bung (Moktar) ada di sini, kami tidak pernah bertelagah (antara satu sama lain). Tidak pernah berlaku salah faham walaupun orang lain cakap tentang kami.

“Hubungan saya dengan Datuk Bung, Datuk Seri Dr Maximus Ongkili (Presiden Parti Bersatu Sabah – PBS) dan Datuk Dr Jeffrey Kitingan (Presiden Parti Solidariti Tanah Airku – Star) sangat mesra dan semakin lama semakin kuat,” katanya dalam kenyataan dikeluarkan hari ini sempena penutupan Pemukiman Kelab Penyokong Kerajaan GRS, yang diadakan semalam.

GRS adalah gabungan yang disertai Perikatan Nasional (PN – Bersatu, STAR, SAPP, PAS dan Gerakan), Barisan Nasional (BN – UMNO, PBRS, MIC dan MCA) dan PBS.

Hajiji juga Pengerusi PN Sabah berkata, beliau dan Bung Moktar yang merupakan Pengerusi BN Sabah, berbincang mengenai perlunya melindungi mandat yang diberikan rakyat kepada GRS, dan kerajaan Sabah diterajui GRS hanya mempunyai masa kurang empat tahun, untuk berusaha keras demi rakyat sebelum mandat itu berakhir.

Mengenai isu pendaftaran GRS secara rasmi, Hajiji berkata, beliau tidak ragu-ragu jika perkara itu dipersetujui oleh semua komponen dalam GRS.

“Jika ini yang diinginkan oleh semua orang, maka saya akan berusaha untuk memastikan GRS akan didaftarkan secara rasmi. Saya percaya bahawa dengan mendaftarkan GRS sebagai pakatan rasmi, ia akan mengukuhkan lagi hubungan dan perpaduan komponennya,” katanya.

GRS memenangi Pilihan Raya Negeri Sabah pada 2020 apabila memenangi 41 daripada 73 kerusi Dewan Undangan Negeri (DUN) dipertandingkan, sekali gus menumbangkan gabungan Warisan Plus (Warisan, Upko dan DAP) yang memperoleh 32 kerusi.

Selepas pembentukan kerajaan negeri, GRS memperoleh tambahan enam kerusi melalui enam Ahli Dewan Undangan Negeri (ADUN) yang dilantik dan seterusnya lima ADUN pembangkang menyertai GRS menjadikan jumlah keseluruhan kerusi DUN kini 52. – Bernama


Kes tukar agama anak: Peguam Loh mohon percepat keluar rekod rayuan

PUTRAJAYA, 4 Zulkaedah 1444H, Khamis – Mahkamah Rayuan menetapkan 7 Jun bagi pengurusan kes rayuan ibu tunggal Loh Siew Hong bagi mencabar penukaran agama tiga anaknya kepada Islam secara unilateral.

Peguam J. Gunamalar yang mewakili Loh ketika dihubungi Bernama, mengesahkan tarikh pengurusan kes ditetapkan untuk mengemas kini rekod rayuan mahkamah.

Beliau berkata pasukan pembelaan Loh dalam usaha mendapatkan alasan penghakiman Mahkamah Tinggi bagi membolehkan mereka menyediakan rekod rayuan dan mengemukakannya kepada mahkamah supaya mahkamah boleh menetapkan tarikh pendengaran awal untuk rayuan Loh.

“Kami sedang menyegerakan proses rekod rayuan,” katanya.

Pengurusan kes bagi rayuan Loh didengar hari ini di hadapan Timbalan Pendaftar Mahkamah Rayuan Mariam Hasanah Othman secara dalam talian melalui e-Review.

Ibu berusia 36 tahun itu merayu terhadap keputusan Mahkamah Tinggi pada 11 Mei lepas yang menolak permohonan semakan kehakimannya untuk mencabar pengislaman tiga anaknya oleh bekas suami wanita itu tanpa persetujuan anaknya.

Hakim Datuk Wan Ahmad Farid Wan Salleh dalam keputusannya berkata tiada bukti ketiga-tiga anak wanita itu berhenti menganut agama Islam apabila berada di bawah jagaan ibu mereka.

Beliau juga berkata tiada bukti ketiga-tiga anak wanita itu telah kembali ke agama Hindu.

Loh, memfailkan permohonan itu pada 25 Mac tahun lepas dan menamakan Pendaftar Mualaf Negeri Perlis, MAIPs, Mufti Perlis Datuk Dr Mohd Asri Zainul Abidin dan kerajaan negeri Perlis sebagai responden.

Ibu tunggal itu memohon pengisytiharan bahawa tiga anaknya beragama Hindu dan bekas suaminya, M. Nagahswaran, tidak mempunyai kapasiti undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa persetujuannya.

Wanita itu juga memohon pengisytiharan bahawa tiga anaknya itu, sebagai kanak-kanak, tidak mempunyai kapasiti undang-undang untuk memeluk agama Islam tanpa kebenarannya.

Beliau juga memohon perintah certiorari untuk membatalkan pengisytiharan pemelukan agama Islam, bertarikh 7 Julai 2020, yang dikeluarkan oleh Pendaftar Mualaf Perlis atas nama tiga anaknya. -Bernama


Gesa struktur semula elaun pelajar tajaan JPA, MARA

BANGI, 26 Ramadan 1443H, Khamis – Elaun sara hidup pelajar tajaan Jabatan Perkhidmatan Awam (JPA) dan Majlis Amanah Rakyat (MARA) perlu distrukturkan semula dengan segera.

Badan Perhubungan Negara United Kingdom & Eire (BPN UKE) berkata, kos sara hidup di United Kingdom (UK) dan Ireland sedang melambung tinggi turut memberi kesan terutama pelajar tajaan JPA-MARA yang elaun mereka tidak berubah sejak 2012.

“Kehidupan pasca penularan COVID-19 menyaksikan cabaran ekonomi yang perlu ditempuh semua masyarakat dunia.

“Di UK, angka berikut memberi gambaran jelas mengenai realiti ekonomi semasa.

“Tinjauan yang dijalankan oleh JPA-MARA ‘Special Operation’ pada Februari lalu menunjukkan di kota utama seperti Bristol, Edinburgh dan London, lebih 60 peratus pelajar tajaan JPA dan MARA yang majoritinya golongan B40 terbeban dengan perbelanjaan harian mereka,” katanya dalam kenyataan, hari ini.

Rata-rata pelajar di kawasan tersebut kini terpaksa menanggung purata £500 – £730 (RM2,733 – RM3,990) sebulan untuk membayar sewa rumah dan bil utiliti yang mencakupi 60 hingga 70 peratus daripada elaun diterima.

“Keadaan tersebut menyebabkan mereka hanya mempunyai lebihan elaun 30 hingga 40 peratus yang perlu digunakan untuk perbelanjaan rumah, universiti, peribadi dan kecemasan,” katanya.

Malah, masalah ketidakseimbangan pendapatan pelajar JPA dan MARA itu berpunca daripada klasifikasi elaun kawasan Zon A dan Zon B yang tidak selari dengan keperluan semasa sehingga menyebabkan pemberian elaun yang tidak setara dengan kos sara hidup berlaku.

“Sebagai contoh, elaun sara hidup yang diterima pelajar JPA dan MARA ketika ini di beberapa kota utama seperti London adalah sebanyak £1045 (RM5,712) didapati jauh lebih rendah berbanding median saranan kerajaan UK iaitu sebanyak £ 1312 (RM7,172) setakat September 2021.

“Perbezaan antara nilai terbabit terpaksa ditanggung kebanyakan pelajar melalui pemotongan bajet dengan cara mengikat perut, mendapatkan penempatan yang jauh daripada universiti serta bekerja sambilan di luar waktu kelas semata-mata untuk menampung keperluan harian.

“Jika dibiarkan keadaan ini dijangka menjadi lebih teruk pada bulan akan datang,” katanya.

Justeru, menyedari akan situasi kritikal ini, pihaknya menubuhkan jawatankuasa khas bagi bersama-sama membantu mencari penyelesaian segera untuk menangani krisis kos sara hidup yang melanda pelajar tajaan JPA-MARA.

Jawatankuasa itu akan bertanggungjawab menjalankan kajian terperinci berkenaan sebarang cadangan polisi sebelum dibentangkan kepada JPA, MARA dan Kabinet untuk tindakan susulan.

“Konsensus terbaik dalam usaha meningkatkan elaun sara hidup mengambil kira situasi ekonomi negara yang juga masih dalam fasa pemulihan pasca-COVID 19 perlulah dibincangkan segera bersama semua pemegang taruh.

“Hal ini untuk memastikan pelajar tidak terus terbeban dan dihimpit krisis kos sara hidup angkara konflik dunia yang tidak berpenghujung,” katanya.


Muhyiddin positif COVID-19, alami gejala ringan

BANGI, 7 Rejab 1443H, Rabu – Bekas Perdana Menteri, Tan Sri Muhyiddin Yassin hari ini mengesahkan dijangkiti COVID-19 dengan mengalami gejala ringan.

Beliau menerusi hantaran di Facebook memaklumkan, mendapati positif virus itu setelah membuat ujian Reaction Transcription Polymerase Chain Reaction (RT-PCR) pagi ini.

Muhyiddin berkata, beliau akan menjalani kuarantin kendiri di rumah mengikut protokol Kementerian Kesihatan (KKM).

“Kepada sesiapa yang berkemungkinan menjadi kontak rapat saya, saya nasihatkan supaya mematuhi protokol yang ditetapkan oleh KKM.

“Mohon doakan kesihatan saya dan keluarga,” katanya.


Pakistan lancar kempen antipolio kali kedua, sasar 44 juta kanak-kanak

ISLAMABAD, 17 Rabiulawal 1445H, Selasa – Pakistan melancarkan kempen antipolio kali kedua di seluruh negara dalam usaha menyuntik semangat kepada 44 juta kanak-kanak di bawah umur lima tahun negara tersebut.

Perdana Menteri Anwaarul-Haq-Kakar berkata, seramai 350,000 petugas kesihatan ditugaskan untuk memberi suntikan vaksin kepada kanak-kanak.

Ibu bapa juga digesa supaya memberi kerjasama dengan petugas sepanjang menjalankan tanggungjawab mereka.

Kempen itu turut dibantu pasukan keselamatan dan polis bagi memastikan keselamatan petugas terjamin sepanjang menjalankan tanggungjawab.

Pasukan polis ditugaskan untuk melindungi petugas vaksin berikutan terdapat laporan serangan maut terhadap dua pegawai polis dan seorang pekerja vaksinasi semasa kempen antipolio lalu.

Sejak Januari lalu, Pakistan hanya mencatatkan dua kes polio sekali gus memberi semangat kepada Kementerian Kesihatan untuk terus membasmi penyakit yang boleh menjejaskan sistem saraf dan boleh menyebabkan lumpuh teruk pada kanak-kanak.

Pakistan dan negara jirannya, Afghanistan adalah dua negara di dunia berdepan ancaman polio yang serius dan mengancam kesihatan dan kesejahteraan kanak-kanak.

Pada 2021, Pakistan hampir berjaya membasmi polio, apabila hanya satu kes dilaporkan bagaimanapun kes kembali meningkat apabila dilaporkan menerima 24 kes tahun lalu. – Agensi


5 kertas kerja tangani kos sara hidup dibentang dalam mesyuarat NACCOL

JOHOR BAHRU, 15 Jamadilawal 1444H, Sabtu – Lima kertas kerja menangani masalah kos sara hidup rakyat akan dibentangkan menerusi mesyuarat Majlis Tindakan Sara Hidup Negara (NACCOL) yang dijangka diadakan pada Selasa ini.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, mesyuarat disertai 15 kementerian yang menganggotai NACCOL itu dijangka dipengerusikan oleh Perdana Menteri Datuk Seri Anwar Ibrahim.

“Kementerian Pengangkutan, MAFI (Kementerian Pertanian dan Keterjaminan Makanan), Kementerian Perdagangan Dalam Negeri dan Kos Sara Hidup (KPDN) dan Kementerian Sains dan Teknologi antara kementerian yang akan membentangkan kertas masing-masing dan kesemuanya melibatkan isu kos sara hidup yang berlaku di dalam negara.

“Selepas mesyuarat NACCOL, kita akan beritahu apakah keputusan yang telah dicapai kerana isu ini menjadi antara topik atau perbincangan yang sangat panas dan ia menjadi misi besar Perdana Menteri untuk bersama-sama kita menangani isu kos sara hidup ini,” katanya kepada pemberita selepas Program Berkhatan Berkelompok di Masjid Jamek Al-Mizan Kempas di sini hari ini.

Salahuddin yang juga urus setia NACCOL berkata, selesai mesyuarat berkenaan, KPDN akan mengadakan mesyuarat dengan MAFI pada hari yang sama bagi membincangkan isu bekalan telur dan minyak masak peket bersubsidi di pasaran.

“Pertemuan ini penting untuk kedua-dua kementerian saling bekerjasama bagi memastikan rantaian bekalan makanan itu dapat kita pastikan berjalan dengan baik, selain meneliti dengan cermat apakah perkara yang menjadi gangguan terhadap rantaian bekalan berkenaan,” katanya.

Ahli Parlimen Pulai itu berkata selepas kedua-dua mesyuarat itu selesai, beliau akan mengadakan perjumpaan dengan pemain industri telur ayam dan minyak masak peket bersubsidi bagi mengenal pasti situasi sebenar dan mendapatkan maklumat terkini berhubung bekalan kedua-dua barangan berkenaan.

Pada 27 November lepas, Anwar dilaporkan telah mengarahkan NACCOL untuk mencerakin dan menelusuri implikasi subsidi dalam tempoh dua minggu. – Bernama


Hamas beri amaran jangan tukar status quo Masjid al-Aqsa

GAZA, 24 Syaaban 1444H, Jumaat – Pergerakan Perjuangan Islam Palestin (Hamas) memberi amaran kepada negara haram Israel terhadap status quo Masjid al-Aqsa yang akan menyebabkan kawasan berkenaan berubah seperti dilanda gempa bumi.

Amaran berkenaan dikeluarkan Timbalan Ketua Briged Al-Qassam, Marwan Issa ketika wawancara bersama TV Al Aqsa di Gaza.

Kenyataan berkenaan dibuat ketika ketegangan kedua-dua pihak di Baitulmaqdis dan pekarangan Masjid al-Aqsa menjelang bulan Ramadan dan perayaan Paskah yang juga semakin hampir.

“Tiada proses politik dan musuh sudah membatalkan Perjanjian Oslo yang ditandatangani pada 1992 supaya hari yang mendatang dipenuhi dengan peristiwa dan tragedi,” kata Marwan.

Pada masa sama, beliau menyeru semua pihak menyokong tindakan penentangan di seluruh Palestin, terutama di Tebing Barat dan Baitulmaqdis.

“Kami akan mempertahankan rakyat palestin dan segala kekuatan yang ada tanpa memerlukan sebarang campur tangan,” katanya.

April lalu, perkarangan Masjid al-Aqsa menjadi pertempuran antara jemaah Palestin dan polis rejim Zionis ketika orang yahudi melawat tapak suci berkenaan.

Situasi berkenana menyebabkan puluhan jemaah Palestin mengalami kecederaan. – Agensi


Sibuk jadi ‘hero’ di Raub, apa kepentingan Ronnie dalam isu kebun haram?

BANGI, 25 Zulkaedah 1442H, Selasa – Ahli politik sepatutnya berkhidmat untuk rakyat dan bukan bagi pihak yang ada kepentingan peribadi semata-mata.

Justeru, keberadaan Ahli Dewan Undangan Negeri (ADUN) Sungai Pelek, Ronnie Liu Tian Khiew yang sanggup merentas negeri ‘berjuang’ di Parlimen Raub mencetuskan tanda tanya, apakah ada kepentingan tersembunyi.

Ketua Penerangan Parti Barisan Jemaah Islamiah Se-Malaysia (BERJASA) Bahagian Sepang, Asyraf Badhrulhisham berkata, tindakan pemimpin DAP itu merentas negeri ke Pahang demi untuk mencetuskan ketegangan dengan pihak polis patut dipersoalkan.

“Ronnie, kamu wakil rakyat, bukan wakil penceroboh haram! Ataupun memang sebenarnya kamu adalah pengkhianat yang menerima ‘ganjaran’ kerana bertindak hero?

“Atau kamu sebenarnya hanya menggunakan DUN56 Sungai Pelek sebagai alatan kamu mendapat kuasa tapi kesetiaan dan khidmat kamu kepada pihak lain?

“Cuba terus terang, apa kepentingan kamu dalam isu pencerobohan tanah haram di Raub?,” katanya dalam kenyataan, hari ini.

Serentak itu, Asyraf menggesa pengundi Sungai Pelek supaya tidak lagi memberi peluang kepada pemimpin biadab seperti Ronnie dan partinya pada pilihan raya akan datang.

“Rakyat seharusnya mendapat pemimpin yang adil, berwibawa dan dekat dengan isu rakyat. Bukan pengkhianat seperti Ronnie!,” katanya.


Melaka benar solat Jumaat, fardu di masjid mulai esok

BANGI, 14 Jamadilakhir 1442H, Rabu – Pelaksanaan solat Jumaat dan fardu lima waktu adalah dibenarkan di semua masjid serta surau di negeri Melaka, mengikut jumlah yang ditetapkan mulai esok.

Kebenaran itu turut diberikan kepada aktiviti lain di masjid termasuklah kuliah Maghrib, bacaan Yaasin dan pengurusan serta solat jenazah, menurut Ketua Menteri Melaka, Datuk Seri Sulaiman Md Ali.

Beliau berkata, bagi masjid kerajaan, jumlah kehadiran jemaah yang dibenarkan adalah mengikut kapasiti masjid berdasarkan penjarakan fizikal satu meter dengan maksimum 500 orang.

Sementara untuk masjid kariah serta institusi, jumlah maksimum dibenarkan adalah 250 orang, manakala surau 75 orang, katanya.

“Jumlah jemaah untuk aktiviti yang dibenarkan adalah berdasarkan kapasiti bangunan masjid dan surau yang jemaah biasa bersolat padanya dengan penjarakan fizikal satu meter.

“Solat di luar bangunan masjid dan surau adalah dilarang,” katanya dalam kenyataan, hari ini.

Sulaiman berkata, aktiviti kuliah Maghrib dan bacaan Yaasin serta tahlil pada Khamis malam Jumaat hendaklah dilaksanakan dalam tempoh masa yang sesuai.

“Penceramah dari luar negeri Melaka adalah tidak dibenarkan.

“Aktiviti kuliah dan program selain kuliah Maghrib hendaklah ditangguhkan,” katanya.

Beliau berkata, jawatankuasa masjid dan surau hendaklah memastikan jemaah mematuhi tatacara operasi standard (SOP) Majlis Keselamatan Negara (MKN) seperti pendaftaran jemaah, pemakaian pelitup muka dan menjaga penjarakan fizikal.

“Bagi yang tidak berpeluang untuk solat Jumaat hendaklah solat Zohor di rumah masing-masing.

“Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI) Kali Ke-7 pada 24 Jun 2020 dan Mesyuarat Jawatankuasa Fatwa Negeri Melaka pada 22 Jun 2020 telah bersetuju dengan keputusan berikut:

“Kewajipan solat Jumaat gugur ke atas mereka yang tidak terpilih untuk hadir solat Jumaat pada hari yang berkenaan dan mereka diwajibkan menunaikan solat fardu Zohor di kediaman masing-masing,” katanya.


Ganjaran RM5,000 salur bukti dalang pencemaran air ditangkap

KUALA LUMPUR, 25 Rabiulawal 1442H, Rabu – Kementerian Alam Sekitar dan Air (KASA) menawarkan ganjaran RM5,000 kepada mereka yang dapat menyalurkan maklumat dan bukti sehingga tertangkapnya pihak melakukan pencemaran sumber air mentah di Sungai Selangor, yang menjadi punca gangguan bekalan air.

“Ganjaran diberikan selaras dengan komitmen berterusan kerajaan dalam Belanjawan 2021 yang akan menyediakan peruntukan khas kepada mana-mana (pihak) yang dapat menyalurkan maklumat tentang sebarang salah laku dan pelanggaran undang-undang, termasuk isu pencemaran sungai.

“Saya amat memandang serius mengenai perkara ini kerana tujuh insiden henti tugas loji rawatan air di Selangor akibat pencemaran sungai pada tahun ini tidak sepatutnya berlaku,” katanya dalam kenyataan di sini.

Tuan Ibrahim berkata ekoran itu, beliau mengarahkan Ketua Setiausaha KASA Datuk Seri Ir Dr Zaini Ujang untuk segera ke beberapa lokasi tapak yang disyaki menjadi punca pencemaran iaitu di sekitar Taman Velox, Rawang.

Beliau berkata lawatan itu turut disertai Ketua Pengarah JAS Norlin Jaafar; Ketua Pegawai Eksekutif Indah Water Konsortium (IWK) Narendran Maniam; dan Ketua Pegawai Eksekutif Suruhanjaya Perkhidmatan Air Negara (SPAN) Datuk Ahmad Faizal Abdul Rahman.

“Berdasarkan kepada siasatan awal, didapati pencemaran berpunca daripada efluen industri daripada pelbagai sumber industri kecil dan sederhana di Taman Velox dan kawasan persekitarannya iaitu Kawasan Industri Kecil Sungai Bakau dan Taman Perindustrian Teknologi Rawang.

“Sebahagian daripada efluen industri yang berbau ini telah masuk ke dalam longkang dan sebahagian lagi dilepaskan secara haram ke dalam sistem pembetungan, di mana efluen industri ini seterusnya mengganggu tugas loji rawatan kumbahan yang dioperasi oleh IWK di Taman Velox,” katanya.

Beliau berkata penyiasatan akan terus dijalankan oleh pasukan penguatkuasa daripada JAS, IWK, SPAN, Polis Diraja Malaysia (PDRM), Lembaga Urus Air Selangor (LUAS), Air Selangor dan kerajaan negeri Selangor sehingga punca pencemaran dan penjenayah alam sekitar itu dapat dikenal pasti.

Semalam, Bernama melaporkan pencemaran itu mengakibatkan gangguan bekalan air tidak berjadual melibatkan 1,139,008 akaun pengguna di Lembah Klang.

Turut dilaporkan, gangguan bekalan itu merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat mulai 6 petang. – Bernama


Rakyat wajib tolak calon, parti dukung golongan LGBT

BANGI, 17 Rabiulakhir 1444H, Sabtu – Rakyat perlu menolak mana-mana calon mahupun parti politik yang mendukung golongan lesbian, gay, biseksual dan transgender (LGBT) pada Pilihan Raya Umum ke-15 (PRU15) nanti.

Timbalan Pengerusi Biro Penerangan Pertubuhan Pribumi Perkasa Malaysia (Perkasa), Azrol Mansor berkata, rakyat seharusnya sedar mengenai ancaman yang dibawa oleh golongan berkenaan.

“Perkasa merujuk kepada kenyataan JFS (Justice For Sister) apabila membuat kenyataan berani untuk menyarankan kepada golongan dan menyokong LGBT memilih calon yang mesra LGBT.

“Perkasa juga ingin mengingatkan kepada mana-mana pihak bahawa LGBT tidak pernah wujud dan tidak akan dibenarkan untuk bertapak di negara Malaysia.

“Ini kerana ianya bertentangan dengan agama Islam agama Persekutuan Malaysia ini,” katanya dalam satu kenyataan.

Dalam pada itu, Azrol berkata, pihaknya mendesak pihak berkuasa untuk mengharamkan mana-mana pertubuhan yang menyokong LGBT diterima bebas aktif dalam negara ini.

“LGBT aktiviti yang terang-terangan bertentangan dengan Perlembagaan Persekutuan Malaysia,” katanya.

Terdahulu, JFS menerusi infografik yang dimuat naik di laman rasminya menyarankan beberapa perkara bagi golongan LGBT untuk menilai pendirian calon-calon parti politik yang bertanding pada PRU15 mengenai agenda LGBT yang diketengahkan mereka.

JFS turut menyenaraikan parti politik yang menentang isu dan hak golongan LGBT antaranya Perikatan Nasional (PN) dan Gerakan Tanah Air (GTA).

Menurutnya, kempen parti itu turut mengambil pendirian anti-LGBT.


Yayasan Maghfirah mendanai pembedahan implan koklea Nailah

BANGI, 25 Syaaban 1442H, Rabu – Nailah Abdul Hadi penerima pertama bantuan Tabung Implan Koklea Yayasan Maghfirah selamat menjalani pembedahan, hari ini.

Nailah berusia 2 tahun 7 bulan mengalami masalah pendengaran kronik, di mana kedua-dua belah telinganya tidak dapat mendengar.

Dia sebelum ini disarankan oleh pakar untuk menjalani pembedahan implan koklea.

Ibu kepada Nailah, Husna Zulkurnain mengucapkan terima kasih kepada Yayasan Maghfirah, Ikatan Pengamal Perubatan dan Kesihatan Muslim Malaysia (I-Medik) dan para penyumbang kerana membantu mengembalikan pendengaran anaknya untuk membesar seperti kanak-kanak lain.

Pembedahan implan koklea itu diketuai oleh Pakar Kanak-Kanak Otorinolaringologi, Dr Atiqah Farah Zakaria yang juga merupakan Ketua Implan Koklea Hospital Pengajar Universiti Putra Malaysia (HPUPM).

“Alhamdulillah, dengan izin Allah, implan berjaya dimasukkan ke dalam kedua-dua belah koklea tanpa mengalami sebarang komplikasi.

“Langkah seterusnya adalah proses rehabilitasi dan kerja kuat dari ibu ayah untuk memastikan Nailah mendapat manfaat daripada implan tersebut,” katanya ketika ditemu bual selepas selesai pembedahan.

Pembedahan mengambil masa hampir lapan jam itu melibatkan prosedur implan koklea pada kedua-dua belah telinga Nailah.

Dalam pada itu, Pengarah HPUPM, Prof Madya Muhammad Mohd Isa bersyukur setelah HPUPM yang baru beroperasi kurang daripada dua tahun dapat menyediakan prasarana untuk pembedahan berkenaan.

Beliau juga menghargai kerjasama Yayasan Maghfirah dan para penyumbang dalam membantu menyediakan dana pembedahan implan koklea Nailah.

Tabung Implan Koklea merupakan salah satu kempen di bawah Iqbal Khalid Initiative.

Iqbal Khalid Initiative merupakan sebuah projek bantuan perubatan Yayasan Maghfirah dengan usahasama I-Medik.

Terdapat tiga jenis bantuan yang disediakan iaitu peralatan perubatan, bantuan khidmat terapi dan bantuan perubatan am.

Melalui bantuan perubatan am ini, Tabung Implan Koklea ditubuhkan bagi mendanai beberapa pesakit kanak-kanak yang perlu menjalani pembedahan


Gerakan tak puas hati prestasi Anwar sebagai PM

KUALA LUMPUR, 7 Zulhijjah 1444H, Isnin – Gerakan mengakui tidak berpuas hati dengan prestasi Datuk Seri Anwar Ibrahim sebagai Perdana Menteri susulan pelbagai janji ketika Pilihan Raya Umumu ke-15 (PRU15) belum ditunaikan.

Presiden Gerakan, Datuk Dr Dominic Lau berkata, misi parti itu dalam Pilihan Raya Negeri (PRN) adalah untuk menukar ‘PMX kepada XPM’.

Katanya, Anwar berjanji untuk menangani inflasi apabila mengambil alih Putrajaya pada PRU lalu tetapi beliau masih belum berbuat demikian.

“Kos sara hidup rakyat telah meningkat dan mereka marah kepada kerajaan.

“Anwar berkata, PM tidak akan mengambil portfolio lain tetapi sebaik menjadi Perdana Menteri, beliau juga melantik dirinya sebagai Menteri Kewangan.

“Anwar juga berjanji tidak akan masukkan kluster mahkamah UMNO dalam Kabinet tetapi beliau melantik Presiden UMNO, Datuk Seri Ahmad Zahid Hamidi sebagai Timbalan Perdana Menteri. Walaupun Zahid menghadapi pertuduhan rasuah di mahkamah,” kata Lau.

Sementara itu mengulas mengenai PRN, beliau memaklumkan, Gerakan akan bertanding 36 kerusi- lapan kerusi di Selangor di bawah panji Perikatan Nasional (PN).

Katanya, semua calon yang bertanding mestilah fasih berbahasa Melayu dan dibiayai sendiri memandangkan gabungan itu kekurangan dana.

Beliau juga berkata, mereka telah belajar daripada kesilapan lalu dan tidak akan melayan calon saat akhir, yang mungkin meninggalkan parti selepas mereka kalah.

“Di Selangor, kita akan bertanding di Kuala Kubu Baru, Bukit Gasing, Bandar Utama, Bukit Lanjan, Bandar Baru Klang, Sentosa, Kota Kemuning, dan kerusi DUN Banting di bawah logo PN.

“Kami akan mengutamakan Pulau Pinang, Selangor dan Negeri Sembilan. Apa sahaja kesilapan yang kita lakukan pada pilihan raya lalu, kita tidak akan ulangi. Kita belajar bahawa calon saat akhir tidak berfungsi.

“Calon yang bertanding untuk Gerakan di bawah logo PN mesti terus bersama parti selepas pilihan raya negeri, tidak kira keputusannya,” kata Lau.


Tak tegas punca Akta 355 tertangguh sekian lama

Oleh Zuhayati Yazid

BANGI, 20 Safar 1443H, Isnin – Berkemungkinan sikap tidak tegas dan berani Ahli Parlimen beragama Islam punca Pindaan Rang Undang-Undang (RUU) Mahkamah Syariah (Bidang Kuasa Jenayah) 1965 atau Akta 355 masih tertangguh sehingga ke hari ini.

Presiden Parti BERJASA, Ustaz Zamani Ibrahim mengakui kecewa kerana Ahli Parlimen majoritinya beragama Islam, tetapi mereka seolah-olah melebihkan agenda politik berbanding menegakkan hukuman kesalahan jenayah syariah.

“Kita gagal membentuk sebuah negara Islam sekiranya ahli politik takut untuk bertegas, mereka patut dahulukan agenda agama demi bangsa.

“Akta 355 ini sudah lama dicadangkan, tetapi apabila ada Ahli Parlimen yang lebih rela menjaga persahabatan dan politik semata-mata, akhirnya mengabaikan hak sebenarnya,” katanya kepada Ismaweb.net, hari ini.

Difahamkan, pindaan Akta 355 adalah bagi membolehkan hukuman lebih berat dikenakan terhadap golongan lesbian, gay, biseksual dan transgender (LGBT).

Setakat ini mengikut Akta 355, hukuman yang dikenakan adalah tiga tahun penjara, RM5,000 denda dan enam kali sebatan.

Atas dasar itu, Ustaz Zamani turut menasihatkan Ahli Parlimen bukan Islam supaya membuktikan sumpah yang dilakukan di hadapan Yang Dipertuan Agong ketika menerima lantikan dahulu, untuk terus menjunjung Perlembagaan, selain sedar mereka berada di bawah pentadbiran negara Islam.

“Ini masanya, buktikan sumpah tersebut dengan menghayati Perlembagaan dan bukan hanya beri sokongan di atas kertas sahaja.

“Jangan pula ada yang membantah Akta 355 apabila dibentangkan kelak,” katanya.

Terdahulu, Timbalan Menteri di Jabatan Perdana Menteri (Hal Ehwal Agama), Ustaz Datuk Ahmad Marzuk Shaary memaklumkan, kerajaan telah bercadang untuk menggubal 11 undang-undang syariah utama.

Katanya, ia termasuk penggubalan undang-undang baharu dan pindaan undang-undang sedia ada, dan lapan undang-undang syariah subsidiari.

“Penggubalan pindaan kepada Akta Mahkamah Syariah (Bidang Kuasa Jenayah) 1965 (Akta 355) merupakan sebahagian daripada Pelan Pemerkasaan tersebut,” katanya.

Pada 26 Mei 2016, Presiden PAS, Datuk Seri Abdul Hadi Awang yang juga Ahli Parlimen Marang pernah membentangkan Akta 355 sebagai RUU persendirian di Dewan Rakyat.

Ia bertujuan memperkasakan Mahkamah Syariah dan meningkatkan hukuman jenayah sedia tanpa membabitkan masyarakat bukan Islam.


Rasuah: 2 pegawai kanan ATM didakwa lagi

SHAH ALAM, 11 Rabiulawal 1442H, Rabu – Dua pegawai kanan Angkatan Tentera Malaysia (ATM) yang dihadapkan ke Mahkamah Sesyen Kuala Lumpur semalam atas pertuduhan rasuah berhubung beberapa projek di Kementerian Pertahanan (Kementah), hari ini menghadapi pertuduhan baharu juga membabitkan rasuah berhubung projek sama, di Mahkamah Sesyen di sini.

Kolonel Che Ahmad Idris, 54, dan Brig Jen Mohammed Feizol Anuar Ayob, 50, masing-masing mengaku tidak bersalah selepas pertuduhan terhadap mereka dibacakan secara berasingan di hadapan Hakim Yang Zaimey Yang Ghazali.

Che Ahmad, Ketua Cawangan Peperangan Siber Strategik, Bahagian Staf Perisikan Pertahanan (BSPP) Kementah ketika kejadian, didakwa menerima suapan wang tunai berjumlah GBP 4,500 bersamaan RM25,000 daripada Pengarah Urusan Syarikat FEHM Entity Sdn Bhd (FEHM Entity), Elias Jemadi Tajudin sebagai upah melantik syarikat itu secara rundingan terus bagi perkhidmatan senggaraan untuk BSPP.

Dia dituduh melakukan kesalahan itu di Kompleks Induk Stride, Taman Bukit Mewah Fasa 9, Kajang dekat sini, pada 22 Nov tahun lepas mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Mohammed Feizol Anuar yang merupakan penasihat ketenteraan menteri pertahanan semasa kejadian, pula didakwa atas dua pertuduhan meminta dan bersetuju menerima suapan RM150,000 daripada Elias Jemadi sebagai dorongan bagi membantu menyerahkan Surat Niat untuk menjadi rakan strategik dan kontraktor senggaraan bagi peralatan perisikan untuk BSPP bertarikh 5 Sept 2018 dari Syarikat FEHM Entity kepada menteri pertahanan.

Dia didakwa melakukan kedua-dua kesalahan di sebuah kafe di Setia Alam di sini, pada September tahun lepas mengikut Seksyen 16 (a) (B) akta sama.

Jika sabit kesalahan, kedua-dua mereka boleh dihukum mengikut Seksyen 24 (1) akta sama yang memperuntukkan hukuman penjara hingga 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana lebih tinggi.

Timbalan Pendakwa Raya (TPR) Nurdihana Rosdi menawarkan jaminan RM15,000 dengan seorang penjamin kepada Che Ahmad manakala TPR Muhammad Asraf Mohamed Tahir menawarkan jaminan RM10,000 dengan seorang penjamin kepada Mohammed Feizol Anuar bagi kedua-dua pertuduhan.

Selain itu, mereka juga memohon mahkamah mengguna pakai syarat tambahan pasport diserahkan kepada mahkamah serta tertuduh perlu melapor diri di pejabat SPRM terdekat sebulan sekali, seperti yang ditetapkan oleh Mahkamah Sesyen Kuala Lumpur semalam.

Peguam Gooi Soon Seng yang mewakili Che Ahmad bagaimanapun memohon mahkamah mengurangkan jumlah jaminan yang ditawarkan atas alasan anak guamnya telah diikat jamin dengan jumlah yang tinggi semalam iaitu RM80,000, sementara peguam Asmadi Hussin yang mewakili Mohammed Feizol Anuar pula tidak membantah.

“Jaminan yang ditawarkan amat munasabah dan pihak kami tiada bantahan,” kata Asmadi yang turut dibantu peguam Azrul Zulkifli Stork.

Yang Zaimey membenarkan Che Ahmad dibebaskan dengan jaminan RM15,000 dan Mohammed Feizol Anuar dengan jaminan RM10,000 bagi kedua-dua pertuduhan, masing-masing dengan seorang penjamin dan menetapkan 30 Nov depan untuk sebutan semula kes.

Di Mahkamah Sesyen Kuala Lumpur semalam, Che Ahmad mengaku tidak bersalah terhadap satu pertuduhan meminta suapan RM500,000, satu pertuduhan setuju terima suapan RM500,000 dan tiga pertuduhan menerima suapan RM105,000 daripada Elias Jemadi sementara Mohammed Feizol Anuar mengaku tidak bersalah terhadap lima pertuduhan menerima suapan berjumlah RM128,000 juga daripada individu sama.

Pada 15 Okt lepas, bekas setiausaha politik kepada bekas Menteri Pertahanan Mohamad Sabu dihadapkan ke Mahkamah Sesyen Kuala Lumpur atas lima pertuduhan menerima dan meminta suapan berjumlah RM6.35 juta daripada FEHM Entity bagi membantu mendapatkan projek di kementerian itu. – Bernama


Cop tandatangan Zahid Hamidi dalam kawalan Mejar Mazlina

KUALA LUMPUR, 25 Safar 1444H, Rabu – Bekas Setiausaha Akhbar Datuk Seri Dr Ahmad Zahid Hamidi memberitahu Mahkamah Tinggi hari ini bahawa beliau mengetahui kewujudan cop tandatangan bekas timbalan perdana menteri itu yang berada dalam kawalan dan pegangan Mejar Mazlina Mazlan @ Ramly.

Mejar Jeneral (B) Datuk Fadzlette Othman Merican Idris Merican berkata cop itu juga digunakan terhad kepada urusan cop sijil dan kad perayaan melibatkan Ahmad Zahid.

“Ini kerana saya pernah membawa beberapa sijil penghargaan kepada Mejar Mazlina (bekas setiausaha eksekutif Ahmad Zahid) untuk dicop menggunakan cop tandatangan milik Datuk Seri Zahid atas arahan Datuk Seri Zahid sendiri,” katanya.

Beliau berkata demikian ketika membacakan pernyataan saksinya pada prosiding membela diri Ahmad Zahid atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit dana milik Yayasan Akalbudi (YAB).

Saksi pembelaan kedua itu berkata beliau perlu memantau Mazlina kerana wanita itu melakukan kecuaian dalam mengendalikan akaun peribadi Ahmad Zahid.

Fadzlette berkata beliau tahu tentang isu-isu kecuaian Mazlina kerana Ahmad Zahid pernah memaklumkan kepadanya dan mengarahkannya memantau tindakan wanita itu kerana pangkat beliau (Fadzlette) lebih tinggi dalam angkatan tentera.

“Saya memaklumkan kepada Mejar Mazlina berkenaan pesanan yang disampaikan oleh Ahmad Zahid itu. Saya pernah meminta Mejar Mazlina untuk menunjukkan penyata-penyata kad kredit dan cek-cek yang disediakan sebelum dibawa untuk ditandatangani oleh Ahmad Zahid.

“Bagaimanapun, Mejar Mazlina sentiasa memberikan pelbagai alasan dan helah serta tidak pernah menunjukkan kepada saya apa yang diminta oleh saya. Perkara ini berterusan dan adakalanya disebabkan tugasan rasmi saya yang berterusan, saya juga terlepas pandang untuk memantau dan mengambil tindakan susulan ke atas Mejar Mazlina berhubung perkara ini,” katanya.

Mengenai isu kerja, Fadzlette yang merupakan Pengarah Media kepada Presiden UMNO itu berkata beliau dan Mazlina perlu sentiasa berhubung untuk memastikan koordinasi perjalanan kerja berjalan lancar, namun sukar untuk bekerja dalam satu pasukan bersama Mazlina.

Beliau berkata Mazlina adalah seorang yang tidak bergaul dengan pegawai-pegawai lain dan selalu tidak hadir ke mesyuarat mingguan pegawai di pejabat Timbalan Perdana Menteri.

“Saya perhatikan dia (Mazlina) suka bersendirian dan tidak berkongsi pendapat bersama pegawai lain.

“Semasa di Kementerian Dalam Negeri, Mejar Mazlina tidak pernah menghormati saya, tidak mengikut arahan saya, malahan tidak mempedulikan sebarang arahan yang saya berikan, walaupun ia adalah satu arahan melibatkan tugas rasmi,” katanya.

Pada prosiding sebelum ini, Ahmad Zahid memberitahu mahkamah bahawa Mazlina telah menggunakan cop tandatangannya pada cek Yayasan Akalbudi untuk membayar kad kredit persendirian milik beliau dan isteri, Datin Seri Hamidah Khamis tanpa pengetahuannya, sebaliknya cop tersebut sepatutnya digunakan untuk sijil penghargaan dan kad perayaan.

Perbicaraan berlangsung di hadapan Hakim Datuk Collin Lawrence Sequerah. – Bernama


Bantah kuarantin 3 hari, menteri masih berisiko dijangkiti strain baharu

Oleh Ainul Illia Meor Suzurudin

BANGI, 27 Jamadilakhir 1442H, Selasa – Kerajaan diminta mengkaji semula warta yang mengecualikan Jemaah Menteri daripada menjalani pemerhatian atau pengawasan selama 10 hari, selepas pulang dari mana-mana lawatan rasmi luar negara.

Naib Presiden Ikatan Pengamal Perubatan dan Kesihatan Muslim Malaysia (I-Medik), Prof Madya Dr Rafidah Hanim Mokhtar berkata, kelonggaran tempoh kuarantin hanya tiga hari kepada jemaah menteri sangat tidak wajar.

Ini kerana, perintah itu tidak mempunyai asas saintifik dan selepas tiga hari, menteri masih mempunyai kemungkinan yang besar untuk menjadi pembawa kepada wabak COVID-19.

“Tempoh tiga hari untuk kuarantin tidak cukup dan tidak ada asas sains untuk perkara itu dibolehkan.

“Apatah lagi menteri pulang dari luar negara, sewajarnya mereka dikenakan kuarantin seperti biasa kerana terdapat juga kemungkinan dijangkiti strain baharu virus COVID-19.

“Saya rasa kita tidak belajar daripada Pilihan Raya Negeri (PRN) Sabah. Data kematian kita kini setiap hari dua digit,” katanya ketika dihubungi Ismaweb.net, hari ini.

Terdahulu, Menteri Kesihatan, Datuk Seri Dr Adham Baba mengumumkan tempoh kuarantin bagi menteri yang pulang dari mana-mana lawatan rasmi luar negara dikurangkan daripada 10 hari kepada tiga hari berkuat kuasa, Rabu, 9 Februari 2021.

Perkara itu dinyatakan dalam warta Kerajaan Persekutuan terbaharu di bawah Perintah Pencegahan dan Pengawalan Penyakit Berjangkit (Pengecualian) 2021 yang disiarkan di laman sesawang Jabatan Peguam Negara hari ini.

Perintah itu dinamakan ‘Pencegahan dan Pengawalan Penyakit Berjangkit (Pengecualian) 2021’ mengikut kuasa (Akta 342) Seksyen 29 Pencegahan dan Pengawalan Penyakit Berjangkit 1988 dan telah ditandatangani Dr Adham.

“Tertakluk kepada perenggan 3, Menteri mengecualikan Jemaah Menteri yang kembali dari mana-mana lawatan rasmi luar negara daripada pemakaian Seksyen 15 Akta.”


7 tahanan Palestin masih mogok lapar

RAMALLAH, 10 Rabiulawal 1443H, Ahad – Tujuh tahanan Palestin dalam tahanan Israel masih melakukan mogok lapar sebagai protes terhadap penahanan pentadbiran yang tidak adil tanpa perbicaraan, kata Suruhanjaya Hal Ehwal Tahanan.

Peserta mogok tertua daripada tujuh tahanan itu adalah Kayed Fasfous – yang telah menjalankan mogok makan selama 95 hari sebagai protes penahanannya

Ia diikuti Muqdad Qawasmeh (88 hari), Alaa Aaraj (71 hari), Hesham Abu Hawwash (62 hari), Shadi Abu-Akr (54 hari), Ayyad Hureimi (25 hari) dan Khalil Abu-Aram (7 hari).

Fasfous – yang kini berada di Pusat Perubatan Kaplan kerana kesihatan merosot – menuntut agar dibebaskan daripada tahanan tanpa pertuduhan atau perbicaraan dan berdasarkan fail rahsia yang disebut – yang mana peguam beliau tidak dibenarkan melihatnya.

Polisi penahanan pentadbiran negara pengganas Israel dikecam secara meluas membenarkan penahanan rakyat Palestin tanpa pertuduhan untuk jangka masa yang boleh diperbaharui – biasanya antara tiga hingga enam bulan berdasarkan bukti yang tidak didedahkan.

Ketika ini, Israel menahan lebih 500 rakyat Palestin dalam tahanan pentadbiran – yang dianggap tidak sah oleh undang-undang antarabangsa – kebanyakan mereka adalah bekas tahanan – yang menghabiskan masa bertahun-tahun dalam penjara – kerana menentang penaklukan Israel.

Selama bertahun-tahun, Israel menempatkan ribuan rakyat Palestin dalam tahanan pentadbiran untuk jangka masa yang lama, tanpa memberitahu tahanan mengenai tuduhan terhadap mereka. – Agensi


Kerajaan perlu bantu golongan B10 keluar dari miskin tegar

Oleh Zuhayati Yazid

BANGI, 17 Safar 1443H, Jumaat – Disebabkan pandemik COVID-19 yang belum ada tanda akan reda, kebajikan dan ekonomi rakyat pastinya menjadi fokus utama kerajaan dalam pembentangan Belanjawan 2022 pada bulan depan.

Atas dasar itu, pakar ekonomi mengesyor supaya kerajaan pimpinan Datuk Seri Ismail Sabri Yaakob memberi tumpuan memulihkan ekonomi kumpulan B10 dan B20 atau yang berpendapatan bawah RM2,500.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd. Dali berkata, golongan itu bukan sekadar perlu diberikan bantuan kewangan yang bersifat sementara, tetapi harus diberikan peluang dan tunjuk ajar untuk keluar dari kelompok kemiskinan tegar.

“Golongan B10 adalah pecahan kepada kumpulan asas B40 itu biasanya terhimpit, memandangkan tiada cagaran daripada mana-mana pihak termasuk bank – sehingga menyebabkan mereka kekal dalam kelompok miskin tegar.

“Sebenarnya mereka ada keinginan untuk ubah nasib tetapi tiada modal dan peluang, jadi kerajaan perlu buka peluang kepada mereka untuk berubah dan mudahkan golongan ini dengan menyediakan perniagaan mikro yang hanya menggunakan modal yang rendah.

“Keadaan ini pastinya dapat membantu menambah pendapatan mereka, sekali gus dapat keluar daripada kelompok kemiskinan tegar,” katanya kepada Ismaweb.net hari ini.

Berkongsi pengalaman, Prof Nuradli mengakui beliau pernah berdepan pengalaman melihat sebuah keluarga yang hanya berpendapatan RM100 sebulan, tetapi berubah selepas didedahkan dengan pernigaan mikro.

“Jadinya, kita perlu pastikan golongan ini tidak terus kekal dalam kelompok miskin tegar. Mereka boleh dapatkan kerjasama dengan agensi terbabit untuk memberikan tunjuk ajar dan perkongsian pengalaman,” katanya.

Dalam pada itu, beliau berkata, usaha meringankan beban juga perlu diberi perhatian dalam Belanjawan termasuk pemberian moratorium tanpa faedah kepada golongan B40.

“Bantuan ini perlu diteruskan supaya mereka yang baru bangkit selepas terkesan COVID-19 dapat stabil keadaan.

“Saya percaya pemberian moratorium tidak akan menjejaskan bank malah bank kekal untung dan stabil,” katanya.

Difahamkan, Bajet 2022 dirangka berdasarkan tiga keperluan utama dan turut mengambil kira jangkaan situasi ekonomi yang akan pulih daripada kesan pandemik pada tahun hadapan.

Bajet juga akan disejajarkan bersama Rancangan Malaysia Ke-12 (RMK12).


2 maut, seorang parah serangan di pusat Islam Portugal

LISBON, 7 Ramadan 1444H, Rabu – Seorang lelaki bersenjatakan pisau bertindak menyerang sebuah pusat Islam di Lisbon, sehingga mengorbankan dua nyawa dan seorang mangsa parah.

Serangan yang berlaku pada Selasa, menyasarkan pusat Islam ‘Ismaili’ di bandar itu.

Suspek bertindak menikam dua pekerja wanita di pusat itu, selain menyebabkan kecederaan serius ke atas seorang lelaki.

Polis dalam kenyataan memaklumkan, pegawainya tiba di lokasi kejadian kira-kira sebelum jam 11 pagi dan menemukan seorang lelaki bersenjata pisau.

“Berdepan dengan ancaman serius dan berterusan, anggota polis menggunakan senjata api, memukul dan meneutralkan penyerang,” kata kenyataan yang turut memaklumkan suspek dibawa ke hospital untuk rawatan.

Polis Portugis menuduh seorang ‘pelarian Afghanistan’ sebagai bertanggungjawab melancarkan serangan itu.

Menurut media Portugis, penyerang itu sering mengunjungi pusat berkenaan untuk mengambil makanan yang disumbangkan dan belajar bahasa Portugis.

Mangsa telah dikenal pasti sebagai guru penyerang berusia 40 tahun di pusat itu dan rakan sekelas berusia 20 tahun, kata laporan itu.

Kedua-dua mangsa adalah warga Portugis yang bekerja di pusat itu, lapor rangkaian televisyen SIC memetik kenyataan ketua komuniti Ismaili di Portugal, Nazim Ahmed.

Masyarakat Islam Ismaili, yang terkenal dengan prinsip kemanusiaan, keamanan dan bantuan bersama berkabung dan terkejut dengan peristiwa tragis ini, kata ketua masyarakat, Faizal Ali kepada wartawan dalam satu kenyataan ringkas.

Sementara itu, Menteri Dalam Negeri Portugal, Jose Luis Carneiro percaya ia hanyalah insiden terpencil, namun pihaknya kekal menyiasat motif serangan.- Agensi


Tak mustahil UMNO khianat kawan lagi

BANGI 14 Muharam 1445H, Selasa – Tidak mustahil UMNO akan sekali lagi mengkhianati kawannya seperti yang pernah berlaku sebelum ini apabila parti itu mempunyai pengaruh dan kuasa, demikian kata Timbalan Presiden PAS, Datuk Seri Tuan Ibrahim Tuan Man.

Beliau berkata, perkara itu pernah berlaku sebelum ini ketika UMNO menarik sokongan terhadap Presiden Bersatu, Datuk Ahmad Faizal Azumu dan bekas Perdana Menteri, Tan Sri Muhyiddin Yassin.

“Jika tuan-tuan perhati, bila masa UMNO rasa dia kuat, dia lawan, dia makan kawan sendiri, keadaan itu berlaku di Perak dia tarik sokongan, undi tak percaya pada Peja (Faizal) akhirnya tukar menteri besar kepada UMNO.

“Di peringkat Persekutuan, mereka tarik sokongan pada Muhyiddin walaupun duduk dalam Kabinet sama, bincang sama-sama.

“Waktu susah bersama-sama, bila senang, 15 orang Ahli Parlimen tarik sokongan pada Muhyiddin,” katanya ketika berceramah di Lenggeng, Negeri Sembilan, semalam.

Mengulas lanjut, Tuan Ibrahim berkata, PAS sebelum ini pernah membantu UMNO ketika zaman kejatuhan termasuk ketika berlangsungnya Pilihan Raya Kecil (PRK) Rantau.

Katanya, ketika itu semua parti-parti lain mengecam UMNO namun PAS tidak meninggalkan parti itu, sebaliknya membantu bersama-samanya.

“Bila UMNO kalah, PAS satu-satunya parti yang datang membantu. Kita pernah mengecam UMNO, tetapi akhirnya saya beritahu semua tolong sokong parti itu katanya.


40 peratus populasi dewasa negara sudah terima dos penggalak

KUALA LUMPUR, 14 Jamadilakhir 1443H, Isnin – Sebanyak 9,364,326 individu atau 40 peratus daripada populasi dewasa di negara ini telah menerima dos penggalak vaksin COVID-19, setakat 11.59 malam tadi.

Berdasarkan data Kementerian Kesihatan (KKM) menerusi laman COVIDNOW, daripada jumlah itu sebanyak 145,922 dos penggalak diberikan semalam.

Selain itu, seramai 22,903,466 individu atau 97.8 peratus daripada populasi dewasa negara telah melengkapkan vaksinasi manakala 23,183,820 individu atau 99 peratus menerima sekurang-kurangnya satu dos vaksin COVID-19.

Bagi remaja berusia 12 hingga 17 tahun pula, sebanyak 2,773,734 atau 88.1 peratus daripada kumpulan itu telah lengkap menerima vaksin COVID-19 manakala 2,861,589 atau 90.9 peratus menerima sekurang-kurangnya satu dos vaksin.

Dalam pada itu, 147,655 dos suntikan vaksin diberikan semalam menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 60,884,363.

Sementara itu, menurut portal Github KKM, 12 kes kematian direkodkan semalam. – Bernama


Tolak Jawi: Sejak bila dasar SJKC perlu persetujuan Dong Zong?

BANGI, 21 Jamadilakhir 1442H, Rabu – Sejak bilakah dasar-dasar di Sekolah Jenis Kebangsaan Cina (SJKC) milik kerajaan perlu mendapat persetujuan Dong Zong?

Demikian persoalan yang ditimbulkan Presiden Ikatan Muslimin Malaysia (ISMA), Haji Aminuddin Yahaya sebagai menempelak tindakan Dong Zong menggesa Kementerian Pendidikan (KPM) membatalkan kajian soal selidik berkaitan pembelajaran Jawi dalam buku teks di SJKC.

Terdahulu, Dong Zong dilaporkan mendakwa hasil kajian soal selidik KPM tahun lalu membuktikan pelaksanaan pembelajaran modul Jawi KPM adalah suatu tindakan tidak popular.

Namun, dakwanya kementerian itu enggan menerima kenyataan dan pandangan orang ramai, selain mahu terus membuat kajian soal selidik baharu bagi melaksanakan pengajaran dan pembelajaran Jawi.

Pertubuhan rasis itu memaklumkan bahawa Dong Zong dan pemimpin setiap negeri sudah pun membincangkan pelaksanaan kajian soal selidik modul pembelajaran Jawi yang diarahkan oleh KPM.

Berdasarkan maklumat yang didakwa diperolehi Dong Zong, sebanyak 1,275 buah SJKC iaitu 98 peratus di seluruh negara menolak modul pembelajaran Jawi.

Membidas tindakan Dong Zong itu, Aminuddin berkata, tidak cukupkah pertubuhan itu mengawal rangkaian sekolah-sekolah swasta Cina yang melaksanakan sistem sendiri dan mengabaikan hala tuju pendidikan kebangsaan.

“Bukankah isu pembelajaran tulisan Jawi ini sudah lama selesai? Bukankah mereka pernah akur bahawa tulisan Jawi ini bukan agenda Islamisasi selepas siri-siri penerangan kerajaan dengan pihak mereka?

“Apakah selama ini mereka berpura-pura sahaja seperti sudah ‘bertaubat’selepas berdepan kemarahan rakyat?,” soalnya dalam kenyataan, hari ini.

Menurut Aminuddin, Dong Zong sebelum ini sering menggunakan hujah kononnya SJKC sudah berbilang kaum, di mana mempunyai murid Melayu dan India bagi menjustifikasi kewujudan sekolah vernakular itu.

“Jika begitu, mengapa tidak boleh SJKC mempelajari Bahasa Melayu yang lebih tinggi standardnya, iaitu berserta tulisan Jawi yang merupakan tulisan bahasa Melayu juga sebagaimana termaktub dalam Seksyen 9 Akta Bahasa Kebangsaan?,” soalnya lagi.

Atas sebab itu, beliau tetap berpendirian bahawa lebih baik SJKC dijadikan sekolah kebangsaan, kerana tidak perlu untuk menyukarkan kerajaan dengan dua sistem dan silibus yang berbeza.

Malah, pengasingan itu juga disifatkan sebagai satu pembaziran, ‘double standard’ serta menjauhkan anak-anak daripada identiti nasional.

“Jika mahu sisten lain yang kerajaan tidak boleh masuk campur, maka buatlah jadi swasta sahaja. Kenapa mahu dana kementerian, tetapi mahu kementerian hanya jadi tuli sahaja.

“Saya harap agar kerajaan jangan berlengah lagi, apa yang dipersetujui dan diputuskan, laksanakan sahaja kerana ini bukannyaa suatu penzaliman atau penindasan pun.

“Jawi adalah antara tulisan bahasa kebangsaan milik kita semua,” katanya.


Bangladesh kutuk serangan ‘tak berperikemanusiaan’ di hospital Gaza

DHAKA, 4 Rabiulakhir 1445H, Khamis – Perdana Menteri Bangladesh, Sheikh Hasina mengutuk sekeras-kerasnya serangan ‘tidak berperikemanusiaan’ Israel ke atas Gaza dan berjanji negaranya sentiasa menyokong Palestin.

Hasina menegaskan perkara itu ketika bertemu dengan wakil daripada 14 negara anggota Pertubuhan Kerjasama Islam (OIC), termasuk Palestin, Turkiye dan Arab Saudi di ibu pejabatnya di Dhaka.

Setiausaha Luar, Masud Bin Mome memberitahu pemberita bahawa Hasina berjanji akan menghantar ubat-ubatan dan bekalan kecemasan ke Palestin dalam masa terdekat.

Terdahulu, Kementerian Luar Bangladesh dalam kenyataan mengutuk serangan ‘ganas’ Israel ke atas Hospital Al-Ahli Al-Arabi di Gaza, yang disifatkan biadab kerana meragut ratusan nyawa orang awam, termasuk kanak-kanak.

“Serangan kejam ini adalah pelanggaran terang-terangan undang-undang kemanusiaan antarabangsa dan perjanjian yang merupakan jenayah berat terhadap kemanusiaan,” katanya.

Dilaporkan, lebih 600 rakyat Palestin maut dan ratusan lagi cedera dalam serangan udara Israel menyasarkan Hospital Al-Ahli Al-Arab.

Hospital itu berfungsi sebagai tempat perlindungan bagi ribuan penduduk Palestin yang meninggalkan kediaman mereka di utara Gaza.

Di Gaza, sekurang-kurangnya lima hospital menerima arahan pemindahan dari Israel.

Dilaporkan, kira-kira 3,478 penduduk Palestin syahid dalam serangan Israel di seluruh Semenanjung Gaza sejak konflik meletus pada 7 Oktober lalu.- Agensi


Kota Raja hab pelancongan, jana ekonomi antara manifesto Fahmi Bazlan

Oleh Siti Hafidah Abd Ghaffar

SHAH ALAM, 11 Rabiulakhir 1444H, Ahad – Calon Parti Pejuang Tanah Air (Pejuang), Fahmi Bazlan Muda bertekad membawa lebih banyak perubahan di Kota Raja antaranya aspek ekonomi.

Hasrat itu disuarakan kerana beliau sedar peluang pekerjaan bagi anak muda pada masa ini sukar, tidak terkecuali kepada golongan wanita susulan keadaan ekonomi yang tidak menentu.

Justeru, Fahmi berhasrat mahu memperkasakan pusat komuniti dengan menggunakan fasiliti yang ada sekiranya mendapat mandat sebagai wakil rakyat kawasan itu pada Pilihan Raya Umum ke-15 (PRU15) ini.

“Kalau tak menang pun kita akan mewujudkan sekurang-kurangnya tiga pusat komuniti di ketiga-tiga Dewan Undangan Negeri (DUN) Kota Kemuning, Sungai Kandis dan Sentosa,” katanya.

Beliau berkata demikian ketika ditemui Ismaweb.net selepas pengumuman calon di pusat penamaan calon di Dewan Majlis Bandaraya Shah Alam (MBSA) Kemuning Seksyen 32 di sini, semalam.

Pada masa sama, calon Pejuang itu juga mahu membantu ‘perbaiki’ masa depan anak muda di Kota Raja melalui pendidikan.

“Kita menyasarkan lebih daripada 30 peratus pelajar lepasan sekolah melanjutkan pelajaran ke universiti sekurang-kurangnya ke kolej vokasional. Itu kita akan buat dari semasa ke semasa,” katanya.

Selain itu, Fahmi berhasrat untuk memperkasakan Kota Raja sebagai hab pelancongan sekali gus mampu menjana ekonomi kawasan berkenaan.

Usaha itu baginya tidak mustahil dilakukan namun dipandang sepi oleh pihak terlibat.

Bahkan, beliau yang bergiat aktif membantu mangsa banjir sebelum ini ingin menangani kejadian sama yang menyebabkan ribuan penduduk mengalami kerugian.

Katanya, isu banjir di Kota Raja sangat ketara malah sebahagian besar kawasan itu terbabit dengan banjir besar.

“Punca kita sudah kenal pasti. Apabila kita turun ke kawasan-kawasan, kita tengok sistem saliran tidak ‘diupgrade’.

“Di peringkat awal dulu penduduk yang ada sedikit, sekarang penduduk ramai pun longkang yang sama.

“Selepas itu permukaan tanah semakin kurang disebabkan bangunan-bangunan besar. Kita melihat bahawa perkara tersebut boleh diperbaiki pada masa akan datang. Infrastruktur mesti kelas A sepatutnya di Kota Raja ini,” katanya.